title: Sahankylä (Kauhajoki)

text: Perimätiedon mukaan Kauhajoen kirkon kello piilotettiin Kauhajoen kapinan aikana Sahankylässä sijaitsevaan Vaunulampeen, eikä ole tiedossa, onko kello yhä lammessa. Venäläiset polttivat Kauhajoen kirkon tapuleineen ja pappilan lopulta 1. syyskuuta 1808.


title: Kultakuoriainen

text: Kultakuoriainen ("Cetonia aurata") on lehtisarvisiin ("Scarabaeidae") kuuluva kovakuoriaislaji.


title: Kultakuoriainen

text: Kotelosta kuoriutumisen jälkeen täysikasvuinen kultakuoriainen on keskimäärin noin 20 millimetrin mittainen.


title: Kultakuoriainen

text: Kuoriainen on väriltään yleensä kiiltävän metallinvihreä, vaikka yksilökohtaisesti väritys saattaakin joskus vaihdella myös pronssin, kuparin, violetin, sinimustan ja harmaan välillä. Se on leveäselkäinen ja sen peitinsiivissä on ohutta vaaleaa kirjailua. Kultakuoriainen muistuttaa suuresti lähisukulaistaan kuparikuoriaista ("Protaetia cuprea" tai "Potosia cuprea").


title: Kultakuoriainen

text: Kultakuoriaiset ovat melko yleisiä koko Euroopassa, mutta erityisesti niitä esiintyy Etelä- ja Keski-Euroopassa.


title: Kultakuoriainen

text: Suomessa kultakuoriainen on yleinen lähes koko maassa.


title: Kultakuoriainen

text: Aikuinen kultakuoriainen on päiväaktiivinen ja viihtyy kesän auringonpaisteessa. Se on myös taitava lentäjä: lentoon lähtiessään sen ei tarvitse levittää peitinsiipiään, sillä kuoriainen voi työntää lenninsiipensä esille peitinsiipien alla olevista lovista.


title: Kultakuoriainen

text: Kuoriainen viihtyy hyvin putkikasvien kukinnoilla, joilla se käyttää kukkien siitepölyä ja terälehtiä ravinnokseen. Kuoriaiselle kelpaa hyvin myös ruusun, ohdakkeen ja mesiangervon kukat.


title: Kultakuoriainen

text: Toukat elävät lahossa puuaineksessa tai kasvien juuria syöden.


title: Banco Santander

text: Banco Santander, S.A. on Espanjan suurin pankki. Se on pankkiryhmä Grupo Santanderin keskeinen osa. Pankki on kotoisin espanjalaisen Kantabrian maakunnan Santanderin kaupungista, jonne se perustettiin 1857.


title: Banco Santander

text: Banco Santander ja Central Hispano yhdistyivät 1999, ja niistä muodostui Banco Santander Central Hispano (BSCH). Ryhmä osti 2004 brittiläisen Abbeyn, jonka nimeksi muuttui vuonna 2011 Santander.


title: Banco Santander

text: Subprime-kriisin pyörteissä Banco Santander osti Bradford & Bingleyn talletusliiketoiminnan ja 200 toimipaikasta koostuvan konttoriverkoston. B&B-brandi jäi toistaiseksi käyttöön, mutta talletukset siirtyivät brittipankki Abbeyn haltuun, jonka Santander osti vuonna 2004. Kaupassa Santander maksoi 400 miljoonaa puntaa B&B:n 2,7 miljoonasta asiakkaasta, joilla oli yhteensä noin 21 miljardin punnan talletusvarat pankissa. B&B:n suurin ongelma, 41 miljardin punnan asuntolainakanta, ei kelvannut ostajille ja jäi valtion ongelmaksi. B&B:n hankinta vahvisti Banco Santanderin asemaa saarivaltiossa. Yritys oli ehtinyt ostaa jo aikaisemmin heinäkuussa brittiasuntolainoittaja Alliance & Leicesterin.


title: Banco Santander

text: Santanderilla on rahoitusalan liiketoimintaa myös Suomessa. Lisäksi Santander osti 2009 alussa GE Moneyn Suomen liiketoiminnat, joita on ryhdytty hoitamaan Santander Consumer Financen alla.


title: VHDL

text: VHDL eli VHSIC Hardware Description Language (, VHSIC) on suosittu laitteistokuvauskieli. Kieli on standardoitu IEEE 1076.


title: VHDL

text: Toisin kuin perinteisissä ohjelmointikielissä (esimerkiksi C-kieli tai Java) VHDL:n periaatteena on kuvata laitteiston, erityisesti digitaalipiirien, toimintaa tai rakennetta tekstimuotoisesti. Kieli on kehitetty alun perin Yhdysvaltojen puolustusministeriön aloitteesta, ja sen syntaksi perustuu Ada-ohjelmointikieleen. VHDL on nykyään Verilogin ohella laajimmin käytössä olevia laitteistokuvauskieliä mm. elektroniikkateollisuudessa.


title: VHDL

text: VHDL:llä kirjoitetun koodin suoritus jäljittelee laitteiston käyttäytymistä, siksi oletuksena koodi suoritetaan rinnakkaisesti. Toisaalta myös peräkkäin suoritettavaa koodia on mahdollista kirjoittaa. VHDL-mallin toiminnallisuutta simuloidaan ajamalla koodia kehitysympäristössä joka sisältää simulaattorin (esim. Mentor Modelsim). VHDL:llä kirjoitettuja malleja hyödynnetään usein myös logiikkasynteesissä, jossa malli muunnetaan synteesiohjelmiston avulla piirustuksiksi fyysisesti toteuttamiskelpoiselle mikropiirille (erityisesti usein ASICille) tai ohjelmointitiedostoksi FPGA-piirille. Laitteistosynteesiin kelpaavan VHDL-mallin kirjoittaminen vaatii erityishuomiota kirjoittajalta, sillä kaikki kielen rakenteet eivät ole toteuttamiskelpoisia fyysisessä piirissä joko ollenkaan tai tehokkaasti.


title: VHDL

text: Yksinkertaisimmillaan VHDL:llä voidaan kuvata logiikkapiirejä, pitemmälle kehitettäessä voidaan myös kuvata kokonaisia järjestelmiä kuten tietokoneita. Koska suunniteltavat piirit muuttuvat koko ajan monimutkaisemmiksi, ei niitä juurikaan enää suunnitella käsin vaan VHDL:n kaltaisilla laitteistokuvauskielillä. Toisaalta nykyään monimutkaisimpien piirien kanssa VHDL:nkin ilmaisuvoima alkaa osoittamaan rajansa, ja siksi sen korvaamista korkeamman abstraktiotason tarjoavilla kielillä tutkitaan.


title: VHDL

text: Esimerkkilohko, jossa ulostulosignaali on sisään tulevien signaalien looginen and-operaatio.


title: Lassie palaa kotiin

text: Lassie palaa kotiin on ensimmäinen Lassie-koirasta kertova elokuva. Se kertoo köyhän yorkshireläispojan ja hänen koiransa välisestä ystävyydestä. Laman takia pojan vanhemmat joutuvat myymään koiran rikkaalle kreiville ja perheen isä joutuu lähtemään armeijaan. Lassie karkaa jatkuvasti uudesta kodistaan, kunnes kreivi vie koiran kauas Skotlantiiin. Lassie matkaa kuitenkin takaisin kotiin kohdaten paljon vaaroja sekä ymmärtäen, miten julmia ja onnettomia ihmisiä voi olla. Lopulta Lassie saapuu jouluna kotiin Yorkshireen ja loppu on onnellinen.


title: Lassie palaa kotiin

text: Elokuva oli Oscar-ehdokkaana parhaasta kuvauksesta. Siinä oli sivuosassa Elizabeth Taylor, vuosikymmeniä kestäneen uransa ensimmäisessä elokuvaroolissa.


title: Ei rahasta

text: Ei rahasta on jännityselokuva vuodelta 1960. Sen englanninkielinen nimi "BUtterfield 8" viittaa puhelinkeskusten nimeämiseen kahdella isolla alkukirjaimella. Elokuva perustuu Jon O'Haran romaaniin. Se kertoo nuoresta naisesta, jonka ruumis löydetään hukkuneena New Yorkista.


title: Ei rahasta

text: Elizabeth Taylor sai suorituksestaan Oscarin.


title: Ei rahasta

text: "Video-oppaassa" vuodelta 1994 "Ei rahasta" saa kolme tähteä viidestä, mikä vastaa sanallista arviota ”hyvä”.


title: Lou

text: Lou tarkoittaa seuraavia asioita:


title: Perry King

text: Perry Firestone King (s. 30. huhtikuuta 1948) on yhdysvaltalainen näyttelijä. Hänet tunnetaan kenties parhaiten roolistaan etsivä Cody Allenina sarjassa "Riptide" (1984−1986).


title: Perry King

text: King teki ensimmäisen elokuvaroolinsa vuonna 1972 Kurt Vonnegutin kirjaan perustuvassa elokuvassa "Teurastamo 5". Hän myös koe-esiintyi Han Solon roolia varten elokuvaan "Tähtien sota" (1977), mutta rooli meni lopulta Harrison Fordille.


title: Perry King

text: "Riptiden" lisäksi King on myös esiintynyt kymmenissä muissa televisiosarjoissa, kuten "Melrose Place" ja "Will & Grace".


title: Perry King

text: King on myös intohimoinen moottoripyöräilyn harrastaja ja hän kuuluu American Motorcyclist Associationin hallitukseen.


title: 28 xiuta

text: 28 xiuta (二十八宿, pinyin: èrshíbā xiù) merkitsee kiinalaisessa tähtitieteessä sekä taivaan sektoria että tähtikuviota, jonka mukaan sektori on nimetty. Kiinalaiset käyttivät 28 xiuta määritellessään auringon, kuun, planeettojen, komeettojen, meteoriittien, supernovien ym. taivaan ilmiöiden sijaintia.


title: 28 xiuta

text: Taivaankansi jaetaan "kolmeen aitaukseen", jotka sisältävät sirkumpolaariset tähdet, sekä 28 xiuhun, joita lännessä kutsutaan kuunhuoneiksi, koska kuun vaiheen ja kuun "asuttaman" xiun perusteella pystyttiin määrittelemään auringon kulloinenkin suunta. Kuun kausi on n. 28 päivää, joten kolmen aitauksen ulkopuolelle jäävä taivaankansi jaettiin 28 osaan. Jokaista sektoria määrittää ekliptikan tuntumassa sijaisevista kirkkaista tähdistä muodostettu tähtikuvio, jota myös kutsutaan nimellä "xiu".


title: 28 xiuta

text: Xiun keskeisten tähtikuvioiden tähdet olivat ekliptikalla n. 2000 eaa., joten on oletettavaa, että 28 xiuta kehitettiin niihin aikoihin. Ne kuvailtiin kirjallisesti ensi kertaa Zhou-dynastian kaudella. Han-dynastian aikana ne jaettiin neljään ryhmään ilmansuuntien mukaan. Näitä neljää ilmansuuntaa kutsuttiin "kuviksi" (xiàng 象), mutta yleinen nykynimitys niille on "tähdistö". Pohjoisen tähdistö on "Musta kilpikonna" eli "Tumma soturi" (北方玄武 běifāng xuánwǔ), idän tähdistö on "Sinivihreä lohikäärme" (東方青龍 dōngfāng qīnglóng), etelän tähdistö on "Punainen lintu" (南方朱雀 nánfāng zhūquè) ja lännen tähdistö on "Valkoinen tiikeri" (西方白虎 xīfāng báihǔ). Kukin tähdistö sisältää seitsemän xiuta.


title: Musta kilpikonna

text: Musta kilpikonna (玄武 pinyin: xuánwǔ, kirjaimellisesti tumma soturi; japani: kanji 玄武, hiragana げんぶ; korea: 현무; vietnam: Huyềnvũ) on yksi neljän kiinalaisen tähdistön symboleista, neljästä eläimestä. Sitä kutsutaan myös nimellä "Pohjoisen tumma soturi" (北方玄武 běifāng xuánwǔ), koska sanaa "kilpikonna" käytetään päivittäisessä kielenkäytössä ilmaisemaan kielteisiä seksuaalisväritteisiä asioita ja näin sen käyttöä puheessa pidetään hyvien tapojen vastaisena. Se on pohjoisen, talven ja keskiyön symboli.


title: Musta kilpikonna

text: Tähdistöä voidaan kuvata kolmella tapaa:


title: Musta kilpikonna

text: "Mustan kilpikonnan" tähdistö koostuu seitsemästä xiusta eli tähtikuvioista:


title: Sinivihreä lohikäärme

text: Sinivihreä lohikäärme (青龍, yksinkert.: 青龙, pinyin: qīnglóng; japani: kanji 青竜, hiragana せいりゅう; korea: 청룡; vietnam: Thanhlong) on yksi neljän kiinalaisen tähdistön symboleista, neljästä eläimestä. Sitä kutsutaan myös nimellä "Idän sinivihreä lohikäärme" (東方青龍, yksinkert.: 东方青龙; pinyin: dōngfāng qīnglóng). Se on idän, kevään ja aamun symboli.


title: Sinivihreä lohikäärme

text: "Sinivihreän lohikäärmeen" tähdistö koostuu seitsemästä xiusta eli tähtikuvioista:


title: Punainen lintu

text: Punainen lintu (朱雀 pinyin: zhūquè; japani: kanji 朱雀, hiragana すざく tai しゅじゃく; korea: 주작; vietnam: Chutước) on yksi neljän kiinalaisen tähdistön symboleista, neljästä eläimestä. Sitä kutsutaan myös nimellä "Etelän punainen lintu" (南方朱雀 nánfāng zhūquè). Se on etelän, kesän ja keskipäivän symboli.


title: Punainen lintu

text: "Punaisen linnun" tähdistö koostuu seitsemästä xiusta eli tähtikuvioista:


title: Valkoinen tiikeri (tähdistö)

text: Valkoinen tiikeri (白虎 pinyin: báihǔ; japani: kanji 白虎, hiragana びゃっこ; korea: 백호; vietnam: Bạchhổ) on yksi neljän kiinalaisen tähdistön symboleista, neljästä eläimestä. Sitä kutsutaan myös nimellä "Lännen valkoinen tiikeri" (西方白虎 xīfāng báihǔ). Se on lännen, syksyn ja illan symboli.


title: Valkoinen tiikeri (tähdistö)

text: "Valkoisen tiikerin" tähdistö koostuu seitsemästä xiusta eli tähtikuvioista:


title: Neljä eläintä

text: Neljä eläintä (四象 pinyin: sìxiàng, kirjaimellisesti "neljä kuvaa") ovat neljän kiinalaisen tähdistön symbolit, jotka ovat olleet käytössä ainakin Han-dynastiasta lähtien:Jokainen niistä edustaa ilmansuuntaa, vuodenaikaa sekä lukuisia muita asioita. Otavan avulla ilmansuunnat liitettiin vuodenaikoihin. Keväällä Otavan häntä osoitti auringonlaskun aikaan itään, kesällä etelään, syksyllä länteen ja talvella pohjoiseen.


title: Neljä eläintä

text: Kiinassa katsottiin, että niin alhaalla kuin ylhäälläkin eli kaikki, mikä näkyy taivaalla, heijastuu maahan. Taivaankappaleisiin liitettiin ajan lisäksi myös ilmansuunta, joka määrittää tilan. Maan päällä taivaan qi otti muodon vuorina ja vesialueina.


title: Neljä eläintä

text: Kaupunkien ja kylien paikkoja valitessa pyrittiin etsimään neljän eläimen suojelema paikka. Pohjoisessa piti olla kilpikonnavuori suojelemassa kaupunkia Siperian kylmiltä tuulilta ja hyökkääviltä barbaareilta. Idässä ja lännessä piti olla matalampien lohikäärme- ja tiikerivuorien suojelemassa kaupunkia sivustoilta. Kaupungin ohi piti virrata joen, jonka vesi kerääntyi rauhalliseksi suvannoksi etelässä. Se takasi ihmisille ravinnon ja kulkureitin kaupankäyntiä varten. Etelässä joen toisella puolen piti olla pienemmän vuoren, joka tarjosi suojan estämättä kuitenkaan veden virtausta. Fengshuin kannalta maailman täydellisin kaupunki on Kioto, jonka pohjoispuolella on kilpikonnavuori, idässä lohikäärmevuori, lännessä tiikerivuori ja etelässä lintuvuori. Eteläisen vuoren ja kaupungin sydämen välissä virtaa joki.


title: Neljä eläintä

text: Samaa sääntöä noudatettiin keisarin palatsia sekä muita hallintorakennuksia ja uskonnollisia rakennuksia sijoitettaessa. Perinteisen kiinalaisen näkemyksen mukaan keisarin tuli istua kasvot kohti etelää. Näin keskipäivän aurinko valaisi kaiken hänen näköpiirissään olevan, mikä auttoi häntä hallitsemaan hyvin. Alamaiset katsoivat pohjoiseen kohti keisaria. Aurinko valaisi hänen olemuksensa kansalaisten ihailtavaksi. Ihanteellinen talo jäljittelee keisarin palatsia sijaintinsa ja suuntansa puolesta.


title: Neljä eläintä

text: Keisaria pidetään täydellisimpänä ihmisenä, joten ihmisestä puhuttaessa asetutaan keisarin asemaan. Tämän vuoksi kehon vasen puoli on lohikäärmeen puoli ja oikea puoli tiikerin puoli.


title: Neljä eläintä

text: Vähitellen eläimet menettivät arkisessa käytössä ilmansuuntamääritteensä ja niitä käytettiin kuvaamaan suhteellisia suuntia. Nykyäänkin niillä tarkoitetaan taustaa (kilpikonna), vasenta (lohikäärme), oikeaa (tiikeri) ja edustaa (lintu). Onpa kyseessä ihmisen keho tai taloa ympäröivät maastomuodot, voidaan puhua lohikäärmepuolesta ja tiikeripuolesta, kun tarkoitetaan vasenta ja oikeaa.


title: Neljä eläintä

text: Ihanteellista taloa suojelee takaa korkea rakenne, sivuilta hiukan matalammat ja edestä matalin rakenne. Tällaista sijaintia kutsutaan nykyään usein nojatuoliksi. Taloon päteviä periaatteita käytetään myös huonekalujen sijoittamisessa.


title: Ankie Bagger

text: Ankie Bagger (s. 30. syyskuuta 1964 Ruotsi) on ruotsalainen disco/pop-muusikko ja -laulaja.


title: Guillaume Sayer

text: Pierre Guillaume Sayer (1796 – toukokuun jälkeen 1849) oli métis-turkiskauppias, jonka oikeudenkäynti merkitsi loppua Hudson's Bay Companyn turkiskauppamonopolille Pohjois-Amerikassa.


title: Guillaume Sayer

text: Sayer kavi turkiskauppaa pembinalaisen kauppiaan Norman Kittsonin kanssa, joka oli Rupertinmaan turkiskauppamonopolin omistavan Hudson's Bay Companyn kilpailija. Sayeria syytettiin laittomasta turkiskaupasta, ja hänet tuotiin Fort Garryssä sijaitsevaan Assiniboian tuomioistuimen eteen 17. toukokuuta 1849. Oikeussalin ulkopuolelle saapui häntä tukemaan suuri aseistettu joukko métis-miehiä Louis Riel vanhemman johdolla. Joukko oli valmis puolustamaan Sayeria väkivallattomasti tai tarvittaessa myös voimaa käyttäen. Oikeudenkäynnissä tuomari Adam Thom totesi Sayerin syylliseksi laittomaan turkiskauppaan. Rikoksesta ei kuitenkaan langetettu sakkoa tai vankeusrangaistusta, minkä väitetään johtuneen oikeussalin ulkopuolella olleen joukon painostuksesta. Heidän kerrotaan huutaneen useita vaatimuksia kuten: (Vapaa kauppa, Vapaa kauppa!). Oikeudenkäynnin tulos merkitsi ongelmia Hudson's Bay Companyn kauppamonopolille Redjoen alueella. Vuonna 1870 monopoli lakkautettiin kokonaan ja kauppa vapautui kaikille yrittäjille. Hudson's Bay Company luopui Rupertinmaan omistuksesta sopimuksella, joka vahvistettiin Ruupertinmaata koskevalla lailla vuonna 1868, jolloin alue yhdistettiin juuri luotuun Kanadan dominiooon.


title: Guillaume Sayer

text: Historia ei tunne Guillaume Sayerin myöhempiä vaiheita.


title: Jean Nicot

text: Jean Villemain de Nicot (1530 – 4. toukokuuta 1600) oli ranskalainen diplomaatti.


title: Jean Nicot

text: Nicot syntyi Nîmesissä Etelä-Ranskassa ja oli vuosina 1559-1561 Ranskan suurlähettiläs Lissabonissa, Portugalissa.


title: Jean Nicot

text: Jean Nicot oli 29-vuotias vuonna 1559, kun hänet lähettiin Portugaliin neuvottelemaan Ranskan prinsessan Marguerite de Valois'n ja Portugalin kuninkaan Sebastian I:n avioliitosta.


title: Jean Nicot

text: Kun Nicot palasi Portugalista Ranskaan, toi hän mukanaan tupakkaa, jota hän esitteli Ranskan hoville. Tuolloin tupakkaa ei poltettu, vaan sitä käytettiin nuuskaamiseen. Kuningataräiti Katariina de' Medici innostui tästä uudesta kasvista ja toivoi, että sitä alettaisiin kutsua ""kuningataryrtiksi"." Kun tupakasta tuli muodikas tuote Pariisin hienostopiireissä, tuli Nicotista kuuluisa. Aluksi kansa alkoi kutsua tuotetta nimellä "nicotina." Vuonna 1828 tupakan sisältämä myrkyllinen aine sai nimekseen nikotiini.


title: Jean Nicot

text: Nicot esitteli tupakan aluksi terveysvaikutteisena ja piti sitä hyvänä hermoille. Sitä käytettiinkin lääkkeenä Ranskan hovissa.


title: Pauliina Hukkanen

text: Heidi Pauliina Hukkanen (s. 18. helmikuuta 1976 Helsinki) on suomalainen näyttelijä. Hän on esiintynyt suomalaisissa elokuvissa ja teattereissa sekä televisiosarjassa "Lehmän vuosi". Hänellä on ollut pieni rooli myös "Kumman kaa" -televisiosarjassa.


title: Pauliina Hukkanen

text: Hukkanen kuuluu Mikkelin teatterin näyttelijöihin.


title: Pauliina Hukkanen

text: Nykyään hän työskentelee myös freelancer-näyttelijänä kesäteattereissa ja komediaesityksissä. Lisäksi hän työskentelee korumuotoilijana.


title: Pauliina Hukkanen

text: Hukkanen on toiminut Juvalla teatterituottajana. Hän suunnittelee laulajaksi ryhtymistä, sillä hän on tehnyt sanoituksia yhdessä Inka Nousiaisen kanssa.


title: Suvereeni demokratia

text: Suvereeni demokratia on Venäjän pääideologina pidetyn Vladislav Surkovin käyttöön ottama käsite, jonka mukaan Venäjän poliittisen järjestelmän tulee olla vain maan sisäinen asia, ulkomaat eivät saa puuttua siihen. Käytännössä ajatus merkitsee kansansuvereniteettia ylikansallisitta rajoituksitta. Surkovin mukaan Venäjän kansa valitsee johdon itse ja tavoittelee maassa vapautta, hyvinvointia ja oikeudenmukaisuutta. Surkov mainitsee lainanneensa ajatuksen Che Guevaralta, joka kirjoitti 1960, että joillain valtioilla ovat muodolliset demokratian tunnusmerkit, mutta ne ovat riippuvaisia ylikansallisista yrityksistä ja ulkomaisista poliittisista voimista.


title: Suvereeni demokratia

text: Suvereenin demokratian käsitettä on arvosteltu kaukaa haetuksi Venäjän oloissa. Monien venäläistenkin mielestä maassa ei ole toimivaa demokratiaa, ja suvereniteettia on vain hallitsevalla eliitillä. Venäjää johtaa käytännössä Yhtenäinen Venäjä -puolueen kärkiryhmä, presidentinhallinnon silovikit. Hallinnon sisärengas pelkää rahojensa ja valtansa menetystä, ja pyrkii kaikin tavoin keskittämään vallan maassa käsiinsä. Suvereenin demokratian puolesta puhujien mielestä Venäjää uhkaa ulkomaisten lietsoma "oranssi vallankumous".


title: Suvereeni demokratia

text: Venäjän pääideologina pidetty Vladislav Surkov esitti suvereenin demokratian ajatuksen helmikuussa 2006 sen jälkeen kun Putin oli 2000-luvun ensimmäisinä vuosina vakiinnuttanut Kremlin vallan maassa. Jostain syystä ohjatun demokratian ajatus ja suvereenin demokratian käsite esitetään monesti samassa yhteydessä, vaikka termeillä ei ole pinnalta katsoen mitään tekemistä keskenään. Venäjän pääideologina pidetään Vladislav Surkovia, joka Yhtenäinen Venäjä -puolueelle pitämässään puheessa kuvasi suvereenin demokratian monitulkintaisin sanankääntein. Surkovin mielestä suvereeni demokratia tarkoittaa eri Venäjän hajanaisten kansanryhmien johtamaa valtiota, joka pyrkii edistämään kansalaisten vapautta, elintasoa ja hyvinvointia Venäjällä. Suvereenin demokratian termiä ovat käyttäneet myös poliitikot Sergei Ivanov, Vladimir Putin ja Boris Gryzlov.


title: Suvereeni demokratia

text: Mutta monet putinilaisen linjan arvostelijat ovat vastustaneet termin käyttöä. Dmitri Medvedevin, Mihail Gorbatšovin ja Mihail Kasjanovin mielestä suvereenin demokratian käsite on merkityksetön tai kaukaa haettu, ja Venäjän politiikka pohjautuu johonkin muuhun. Medvedevin mielestä käsitteet suvereeni ja demokratia eivät sovi yhteen. Gorbatšov sanoi vuonna 2006, että lisämääreiden suvereeni ja ohjattu lisääminen demokratia-sanaan on saman tapainen asia kuin sosialistisen ja kansandemokratian ajatus. Daniel Friendkin on sitä mieltä, että lisämääreiden liittäminen demokratiaan tekee siitä muuta kuin demokratiaa. Leon Aronin mukaan venäläiset kaskut sanovat, että demokratia ja suvereeni demokratia ovat yhtä lähellä toisiaan kuin tuoli ja sähkötuoli.


title: Suvereeni demokratia

text: Venäjän tiedeakatemia julkaisi lokakuussa 2006 tutkimuksen, jossa käytetään Fareed Zakarian ajatusta ei-liberaalista demokratista. Sen mukaan demokratian muotoja on monia ja demokratia muuttunut lännessäkin aikojen mukana, siellä on ollut aristokraattista, oligarkkista, tasa-arvoista ja kansallismielistä demokratiaa. Teoksessa sanotaan, että lännessä on ollut monia aristokraattisia demokratioita, joissa vain yhteiskunnan kerma pystyi vaikuttamaan maan asioihin. Suurella osalla kansasta vaikutusmahdollisuudet ovat olleet pienet. Näin ollen kirjassa väitetään Venäjän nykyisen demokratian olevan luonnollinen demokratian kehityksen aste, vaikka se ei pohjaudukaan kaikkien tasa-arvoon ja vapauksiin. Vuonna 2006 Valeri Zorkin julkaisi oman kirjansa suvereenista demokratiasta.


title: Suvereeni demokratia

text: Käsitteen ydinkohtana oli, että kansakunta tavoittelee aineellista hyvinvointia, vapautta ja oikeudenmukaisuutta sen poliittisen vallan ja niiden päätösten perusteella, jotka kansa itse muodostaa. Surkovin pari viikkoa aiemmin pitämän puheen mukaan venäläinen demokratia poikkeaa läntisestä siksi, että Venäjällä demokratia on niin nuori ilmiö eikä maassa ole vielä demokratiaa tukevia rakenteita. Surkovin mukaan Venäjällä on käytettävä läntisestä maailmasta tulevien uudistusten soveltamiseen omia menetelmiä. Surkov vastustaa maansa eristäytymistä ja kannattaa kilpailua suurvaltojen kanssa suvereniteetin pohjalta. Surkov piti vuonna 2006 Venäjän tehottomia byrokraattisia eliittejä muutoksen vastustajina ja sanoi, että kyseinen eliitti pitäisi vaihtaa tehokkaaseen valtapuolueen luomaan eliittiin. Uusi eliitti pohjautuisi kapitalismiin, yritteliäisyyteen ja demokratiaan, jolloin syntyisi uusi keskiluokka. Surkovin mielestä agitaattorien pitäisi levittää tietoja puolueen pyrkimyksistä. Surkov ei maininnut puheessaan korruptiota ja sanoi, että puolueen heikosti muotoiltu ideologia näkyy presidentin asiakirjoissa. Surkovin mielestä opposition ääriliikkeet ovat pahasta ja oligarkkien tukemia ja katsoo, että Venäjä on demokraattisempi kuin koskaan aiemmin.


title: Suvereeni demokratia

text: Surkovin vuonna 2006 tekemän ohjelman mukaan Venäjä ei saa ajautua totalitarismiin, kansainväliset suhteet on liberalisoitava ja kansainväliset monopolit poistettava. Toisaalta Surkov korostaa Venäjän suuruutta, suurvallan luomista ja kysyy, voisiko Venäjä kehittyä ilman hallinnon luomaa pakkoa kuin tähän mennessä on kehittynyt. Surkov uskoi vuonna 2006 demokratian tiellä olevan paljon vaikeuksia, koska yhteiskunnassa oli paljon epädemokraattisia piirteitä. Tällöin edessä on kriisejä. Nykyisten ongelmien lisäksi Surkovin mielestä sekä oligarkit että byrokraatit uhkaisivat Venäjän demokratiaa. Surkovin mielestä pienten kansojen nationalismi on Venäjälle paha asia, mutta venäläisten keskuudessa esiintyi epäuskottavaa propagandaa. Hän katsoo, että Venäjän ja Euroopan on tehtävä yhteistyötä, jotta Venäjän moninaiset ongelmat ratkaistaan luomalla uusi talous. Venäjän olisi siirryttävä raaka-aineiden tuottajasta osaamistaloudeksi.


title: Suvereeni demokratia

text: Suvereeni tai monesti ohjattu demokratia tai sekurokratia on Venäjälle Vladimir Putinin kaudella syntynyt demokratian ja autoritaarisen vallankäytön välimuoto, jossa maata johtaa lähinnä presidentinhallinnon sisäpiiri. Vaikka Venäjällä on ulkoisesti demokraattiset instituutiot, kansalla ei ole käytännössä samaa valinnan vapautta kuin länsimaissa.


title: Suvereeni demokratia

text: Käytännössä suvereeni demokratia ilmenee Venäjällä siten, että maan duumassa on eniten paikkoja konservatiivisella Yhtenäinen Venäjä -puolueella, joka tukee hallitusta. Yhtenäinen Venäjä johtaa koko poliittista toimintaa Venäjällä, mikä näkyi erityisesti vuoden 2007 parlamenttivaaleissa ja myös vuoden 2008 presidentinvaaleissakin.


title: Suvereeni demokratia

text: Viranomaiset ohjaavat tiedotusvälineillä ja laeilla hienovaraisesti ja näkyvästi äänestäjiä valitsemaan vallanpitäjille sopivia ehdokkaita. Poliittista oppositiota, kansalaisjärjestöjen toimintaa ja sananvapautta on rajoitettu. Hallitus ohjaa suurinta osaa Venäjän tiedonvälityksestä. Tästä huolimatta Venäjällä on demokraattiselle maalle ominaiset instituutiot, hallitus ja duuma. Ne ovat käytännössä Kremlin presidentinhallinnon ohjauksessa.


title: Suvereeni demokratia

text: Venäjän suvereenin demokratian katsotaan monissa tapauksissa merkitsevän Venäjän voimaministeriöiden, silovikien ja suurliikemiesten valtaa. Valtaa käyttänevät eniten presidentti ja hänen lähistöillään olevat turvallisuusviranomaiset, kuten FSB. Suurin osa Venäjän korkeimman hallinnon jäsenistä on FSB-taustaisia. Kun "erimielisten yhdistys" on järjestänyt mielenosoituksia Venäjällä, näitä on rajoitettu ja mielenosoituksia hajotettu kovin ottein.


title: Suvereeni demokratia

text: Venäläistyylisen puolidemokratian syynä on neuvostojärjestelmän hajoaminen 1990-luvun alussa. Neuvostojärjestelmässähän kommunistinen puolue-eliitti hallitsi maata ja kukisti tarvittaessa mielenosoituksia vaikka asevoimin. Neuvostoliiton viimeisinä vuosina toteutetun perestroikan aikana oli suuria määriä kansalaisjärjestöjä, joiden aktiivisuus hiipui huomattavasti jo 1991–1992. Näin ollen kansalaisten järjestöpohjainen poliittinen painoarvo on heikkoa. Kansalaismielipidettä Venäjän nykyinen valtaeliitti ei voi silti kokonaan sivuuttaa.


title: Suvereeni demokratia

text: Poliittisten kommentaattorien mielestä 90-luvun alussa demokraatit eli "Jeltsinin perhe" olivat pelkkä valtataistelun voittanut klikki, jota demokratia ei kiinnostanut. Jeltsinin aikana erilaiset eliittiryhmät taistelivat keskenään vallasta. Syntyi aikaisemman neuvostodiktatuurin ja demokratian välimuoto, joka ei ole niin suljettu kuin neuvostojärjestelmä, mutta jossa länsimaistyylinen demokratia on sivuutettu.


title: Suvereeni demokratia

text: Jeltsin puhui ennen valtaan pääsyään paljon demokratiasta ja vapaudesta, mutta hallitsi maata alusta asti toistaiseksi presidentin asetuksilla ja kukisti duuman kommunistien kapinan asevoimin, vaikka armahti kapinoitsijat. Kun Jeltsin nousi valtaan, maan jo perestroikan aikana natissut talous romahti. Pääministeri Jegor Gaidarin aloittama talouden shokkiterapia epäonnistui. Inflaatio laukkasi valtoimenaan, veronkierto tyhjensi valtion kassan, ihmiset eivät saaneet palkkojaan ja eläkkeitään ja niin edelleen.


title: Suvereeni demokratia

text: Jeltsinin demokratia oli heikolla pohjalla, koska se ei kyennyt 90-luvun alussa järjestämään maan kuralla ollutta taloutta, rikolliset riehuivat maassa ja maa oli hajoamisen partaalla. Kansa äänesti silti Jeltsinin toiselle kaudelle. Osasyy tähän oli mittava vaalikampanja, jossa käytettiin hyväksi muun muassa uskontoa. Sen rahoittivat hämäräliiketoimillakin rikastuneet suurliikemiehet, jotka pelkäsivät kommunistien voittavan vaalit ja ottavan heidän omaisuutensa pois.


title: Suvereeni demokratia

text: Turvallisuuspalvelusta tuli kulissien takana merkittävä tekijä jo Jeltsinin toisella kaudella, jolloin juopottelevan presidentin ote oli ulkonaisestikin herpaantunut. Toisaalta Jeltsin erotti ja nimitti ministereitä halunsa mukaan. Kun Jeltsiniä uhanneet kommunistit oli pistetty aisoihin, maata uhkaisi pankkiryhmien taistelu vallasta. Vaikka tästä ei ollut kansalle hyötyä, ainakin eri tahot saivat esittää vapaasti mielipiteitään hallituksesta riippumattomilla televisiokanavilla. Poliittisille tempuilla valtaan noussut Putin pani oligarkit kuriin. Näin Venäjä päätyi ohjattuun demokratiaan demokraattien rahan- ja vallanhimon takia, kommunistien muodostaman uhan vastatoimina ja siksi, että kansallismieliset ainekset halusivat kukistaa oligarkit, jotka olisivat saattaneet myydä Venäjän kaasu- ja öljyteollisuuden ulkomaisille yhtiöille.


title: Suvereeni demokratia

text: Vaillinaisen demokratian syynä on se, että Venäjän nykyinen valtaeliitti haluaa pysyä maan johdossa ja havittelee lisää rahaa ja valtaa. Näin Venäjää luonnehtii autoritaarinen poliittinen järjestelmä ja osin sääntelystä vapautettu talous. Talouden avainalueet, öljyn ja kaasun tuotanto ovat yhä maan johdon hallinnassa, ja osin eliitin valta perustuukin juuri öljystä ja kaasusta saatuun rahaan.. Se että Venäjän johto haluaa pitää öljyn itsellään, näkyi erityisen selvästi siinä, kun öljypohatta Mihail Hodorkovski vangittiin hämäristä liiketoimista, joita monet muutkin harjoittivat Jeltsinin kaudella.


title: Suvereeni demokratia

text: Demokratian ohjaus kasvoi, kun Putinin ensimmäisellä kaudella muut kuin Venäjän virallinen televisiokanava ja siihen yhteydessä olevat kanavat lakkasivat olemasta. Niinpä Kremlin nykyiset vallanpitäjät pelkäävät Ukrainassa tapahtuneen oranssin vallankumouksen kaltaista tapahtumaa, tai poliittisten ääriryhmien kuten kiihkokansallisten nousua valtaan. Toisaalta ohjatun demokratian kannattajat ovat itse suurvenäläisen aatteen kannalla. Venäjän hallinto pelkää myös ulkomaisten yritysten kaappaavan venäläistä raaka-aineiden tuotantoa ja teollisuutta hallintaansa. Monia ylhäältä ohjattuja uudistuksia Venäjällä pyrkii vastustamaan byrokraattinen virkakoneisto, jota markkinatalous ei välttämättä kiinnosta.


title: Suvereeni demokratia

text: Käsitettä ovat arvostelleet muun muassa Dmitri Medvedev, Mihail Gorbatšov ja Mihail Kasjanov.


title: Suvereeni demokratia

text: Mihail Kasjanovin mielestä suvereenin demokratian ajatus on poliittisen vallan ja omaisuuden keskittäminen maan johtajien käsiin hinnalla millä hyvänsä. Hänen mielestään hallitsijat suosivat populismia, tuhoavat yksityisiä ja julkisia instituutioita ja etääntyvät laista, demokratiasta ja vapaasta markkinataloudesta.


title: Suvereeni demokratia

text: Masha Lipman kirjoittaa vuonna 2006 Washington Postissa: ""Suvereeni demokratia" on Kremlin keksintö, joka välittää kaksinaisen viestin: ensiksikin sen, että Venäjän järjestelmä on demokraattinen, ja toiseksi tämä on hyväksyttävä, ja yritystä kiistää se pidetään epäystävällisenä ja puuttumisena Venäjän sisäisiin asioihin."


title: Pater familias

text: Pater familias () oli antiikin Roomassa perheyhteisön pää. Perheyhteisöön katsottiin kuuluvan varsinaisten verisukulaisten lisäksi talon orjat. Muoto "familias" noudataa latinan arkaaista genetiiviä eikä myöhempää "familiae"-muotoa. "Pater familias" oli tavallisesti suvun vanhin miespuolinen henkilö.


title: Pater familias

text: Juridisesti "familiaan" kuuluivat kaikki pater familiaksen alaisuuteen kuuluvat henkilöt, joihin kuuluivat perheen perilliset ja orjat. Perheen vaimo ei välttämättä katsottu kuuluvan näihin vaan hänet saatettiin laskea edelleen isänsä "familiaan". Käytännössä perheyksikköä, johon myös vaimo kuului kutsuttiin usein "domukseksi" ().


title: Duduk

text: Duduk () on Kaukasukselta, erityisesti Armeniasta kotoisin oleva puupuhallin. Se muodostuu puuputkesta, jonka päähän on kiinnitetty saman tapainen kaksoisruokolehdykkä kuin esimerkiksi fagotissa.


title: Duduk

text: Dudukin pehmeä sointi ja laaja dynamiikka on tehnyt siitä suositun soittimen eri musiikin lajeissa. Perinteisesti sitä on käytetty pienissä kokoonpanoissa, esimerkiksi duettona rummun kanssa lyyrisissä lauluissa ja tansseissa. Nykyisin sen käyttö on levinnyt myös suuriin ammattilaisorkestereihin ja klubeihin.


title: Hank Snow

text: Clarence Eugene ”Hank” Snow (9. toukokuuta 1914 Brooklyn, Queens County, Nova Scotia – 20. joulukuuta 1999 Madison, Tennessee) oli kanadalainen countrymuusikko, laulaja-lauluntekijä. Hän on kaikkien aikojen menestynein kanadalainen countryartisti ja levytti urallaan vuosina 1936–1985 noin 840 laulua, joista vuosien 1949–1980 välisenä aikana 85 nousi Billboardin listoille.


title: Hank Snow

text: Snow’n 1950- ja 1960-lukujen Billboard-ykköshittejä olivat ”I’m Moving On” (1950), ”The Golden Rocket” (1950), ”I Don’t Hurt Anymore” (1953), ”Let Me Go, Lover!” (1954) ja ”I’ve Been Everywhere” (1962). 1960-luvun loppupuolella hänen uransa kääntyi selvään laskuun. Hän ei kyennyt muuttamaan tyyliään ajan suositun uuden, raskaasti orkestoidun country-popin suuntaan. Snow sai vielä yhden listaykkösen vuonna 1974, ”Hello Love”. Se ei kuitenkaan nostanut häntä takaisin suosion huipulle, vaan se jäi hänen viimeiseksi isoksi hitikseen.


title: Hank Snow

text: Snow valittiin Nashville Songwriters International Hall of Fameen vuonna 1978 ja Country Music Hall of Fameen vuonna 1979. Vuonna 1994 julkaistiin Snow’n omaelämäkerta "The Hank Snow Story".


title: Arvid Liljelund

text:
Emanuel Arvid Liljelund (20. tammikuuta 1844 Uusikaupunki – 21. heinäkuuta 1899 Uusikaupunki) oli suomalainen taidemaalari.
Liljelund opiskeli Suomen Taideyhdistyksen piirustuskoulussa Turussa 1863–1864 ja Helsingissä 1864–1865. Hän jatkoi sitten opintojaan Düsseldorfin taideakatemiassa Saksassa 1866–1869. Hän alkoi pitää näyttelyitä vuodesta 1870 lähtien.


title: Arvid Liljelund

text: Liljelund toimi opettajana Suomen Taideyhdistyksen piirustuskoulussa 1869–1876 sekä myöhemmin opettajana ja johtajana Viipurien Taiteen ystävien piirustuskoulussa 1891–1899.


title: Arvid Liljelund

text:
Liljelund oli arvostettu ja palkittu maalari. Hän sai Pietarin taideakatemian arvonimen "Ensiluokan taiteilija".
Liljelund maalasi tarkkoja kansatieteellisiä kuvauksia talonpoikaistupien sisustuksesta ja kansanpukuja käyttävistä ihmisistä. Hän teki maalausretkiä erityisesti ruotsinkielisen Pohjanmaan rannikolle mutta myös muualle Suomeen. Liljelund vietti kesiään synnyinkaupungissaan Uudessakaupungissa ja teki maisemamaalauksia Uudenkaupungin saaristosta.
Hänen töistään on tehty postikortteja jo sata vuotta sitten. Monet korteista tehtiin värillisinä. Kustantajana oli muun muassa Oy Launis Ab.


title: Fine Young Cannibals

text: Fine Young Cannibals oli brittiläinen pop-rock-yhtye. Yhtye oli suosituimmillaan 1980-luvun jälkipuoliskolla, jolloin sen singlet "Johnny Come Home" (1985), Elvis-cover "Suspicious Minds" (1986), "She Drives Me Crazy" (1989) ja "Good Thing" (1989) nousivat Britannian singlelistan Top10:een. "She Drives Me Crazy" (1989) ja "Good Thing" olivat listaykkösiä Yhdysvalloissa.


title: Fine Young Cannibals

text: Fine Young Cannibals syntyi The Beat -yhtyeen hajottua vuonna 1983. The Beatin (joka tunnettiin Yhdysvalloissa nimellä The English Beat) kitaristi Dave Cox ja basisti David Steele löysivät uuden yhtyeen laulusolistiksi R&B-yhtye The Bonesissa laulaneen Roland Giftin. Yhtye nimettiin vuoden 1960 elokuvan (pääosissa Robert Wagner ja Natalie Wood) mukaan. Fine Young Cannibals julkaisi debyyttisinglenään demoversion kappaleesta "Johnny Come Home", jonka suosio auttoi heidät samaan ensimmäiselle albumilleen tuottajaksi Robin Millarin (muun muassa Saden "Diamond Life"). Yhtyeen kakkosalbumi "The Raw and the Cooked" ilmestyi vuonna 1989 nousten listaykköseksi Yhdysvalloissa ja Britanniassa.


title: Fine Young Cannibals

text: Fine Young Cannibals hajosi vuonna 1992, mutta palasi studioon vuonna 1996 äänittäen kappaleen "The Flame" kokoelma-albumilleen "The Finest". Roland Gift julkaisi toistaiseksi ainoan soololevynsä vuonna 2002.


title: Fine Young Cannibals

text: Suomessa Fine Young Cannibals on esiintynyt ainakin Provinssirockissa vuonna 1986.


title: Mikko Metsämäki

text: Mikko Verneri Metsämäki (s. 1974) on helsinkiläinen toimittaja ja kirjailija, joka työskentelee Kauppalehden toimittajana. Hän on työskennellyt aiemmin Markkinointi & Mainonta -lehden toimituspäällikkönä, toimitussihteerinä Ulkopoliittisessa instituutissa ja toimittajana Ylioppilaslehdessä ja Yleisradiossa. .


title: Mikko Metsämäki

text: Metsämäki kirjoitti "otsikkoasiantuntijana" blogia "Elämää otsikoissa", jonka aiheena olivat otsikot. Blogi oli osa Markkinointi & Mainonta -lehden hanketta, jossa selvitettiin itsensä brändäämistä.


title: Mikko Metsämäki

text: Vuosituhannen vaihteessa Metsämäki kuului yhdessä Vesa Sisätön ja Anu Ala-Korpelan kanssa ryhmään, joka kirjoitti teoksen Urho Kekkosen kuvitellusta vaihtamisesta nuorempaan henkilöön Senegalissa 1969. "Gonzoa, huumoria", arvioi Kekkos-asiantuntija Juhani Suomi teoksen tuoreeltaan. Metsämäki kirjoitti vuosina 2006–2010 Vihreään Lankaan media-aiheista kolumnia nimimerkillä "Vihreät lasit". Ensimmäisen vuoden ajan nimimerkin takana oli Metsämäen lisäksi toimittaja Esa Mäkinen.


title: Idännikatori

text: Idännikatori ("Nicator gularis") eli aiemmalta nimeltään helmibulbulilepinkäinen on eteläisessä Afrikassa elävä nikatoreihin kuuluva varpuslintu. Bulbulilepinkäisten suku on toisinaan sijoitettu kuuluvaksi bulbulien, lepinkäisten tai afrikanlepinkäisten heimoon. Nykyään muun muassa ITIS katsoo sen kuuluvan bulbuleihin


title: Idännikatori

text: Kooltaan idännikatori on noin 21 cm. Lajin pää, selkä, pyrstö ja siivet, lukuun ottamatta valkoisia siipisulkien kärkiä, ovat väriltään oliivinvihreän ruskehtavat. Vatsa on väriltään valkea. Linnun nokka ja koivet ovat väriltään harmaat. Pyrstö on pitkähkö.


title: Idännikatori

text: Idännikatorit elävät metsä-, pensas- ja ruohikkoalueilla, usein veden, esimerkiksi jokien, läheisyydessä. Yleensä lajin yksilöt elävät yksin. Laji on arka ja piileskee mielellään lehvästön suojissa, mutta se paljastaa itsensä usein laulullaan.


title: Idännikatori

text: Laji tekee harvahkon pesänsä oksista ja risuista maanpinnan lähistölle pensaikkoon. Naaras munii yleensä kahdesta kolmeen valkeaa munaa.


title: Idännikatori

text: Ravintonaan idännikatorit käyttävät pääasiassa selkärangattomia.


title: Esa Mäkinen

text: Esa Mäkinen (s. 1980) on helsinkiläinen toimittaja ja kirjailija. Hän työskentelee "Helsingin Sanomien" toimituspäällikkönä. Hän on aikaisemmin työskennellyt HS:n kulttuuritoimituksessa, "Ylioppilaslehden" päätoimittajana, "Kansan Uutisten" toimittajana ja kirjallisuuslehti "Kerberoksen" toimitussihteerinä. Mäkisen esikoisromaani "Totuuskuutio" ilmestyi 2015.


title: FC Helsingborg

text: Floorball Club Helsingborg on ruotsalainen salibandyn erikoisseura Helsingborgista. Seuran miesten edustusjoukkue pelaa kaudella 2013–2014 Ruotsin korkeinta sarjatasoa Svenska Superligania.


title: FC Helsingborg

text: Joukkueen virallinen kotipeliasu on sinimusta-raitainen paita, mustat shortsit ja mustat sukat. Vieraspaita on valkoinen. FC Helsingborg kotiareena on Idrottens Hus, jonka yleisökapasiteetti on 1850 paikkaa, joista joista 600 seisomapaikkaa. Hallin yleisöennätys 1 908 katsojaa syntyi 7. maaliskuuta 2004 ottelussa FC Helsingborg vastaan Jönköpings IK. Seura tunnettiin aiemmin nimellä "Högaborg BK", mutta nimi vaihdettiin kaudella 2003-2004. Seuran farmijoukkueena on IV-divisioonassa pelaava Sofiero FC.


title: Jönköpings IK

text: Jönköpings Innebandyklubb (lyh. JIK) on ruotsalainen salibandyn erikoisseura Jönköpingistä. Sekä miesten että naisten edustusjoukkueet pelaavat Ruotsin korkeimmalla sarjatasolla - miehet Svenska Superligania ja naiset Superligania. Seuralla 450 jäsentä ja 14 juniorijoukkuetta, ja se on yksi maansa suurimmista salibandyseuroista. Miesten edusutusjoukkueella on 3 Ruotsin mestaruushopeaa ja 3 pronssia.


title: Pagodi

text: Pagodi on Itä-Aasiassa, Intiassa ja erityisesti Japanissa ja Kiinassa yleinen buddhalaisten temppelien tornimainen erillisrakennus. Se on useimmiten monikerroksinen ja yleensä jokaisella kerroksella on oma kattonsa, jonka jokaisen sivun räystäät tavallisesti kaartuvat ylöspäin. Tämän länsimaissa pagodina tunnetun temppelitornin aineksina käytetään kiveä, puuta ja tiiliä. Sen pohja ja kerrokset ovat ympyrän, neliön tai monikulmion muotoisia. Rakennuksessa on usein hyvin vähän käyttökelpoista sisätilaa, joten se toimii lähinnä (hauta)muistomerkkinä.


title: Pagodi

text: Pagodi on kehitelmä muinaisesta intialaisesta stupasta, joka on kupolinmuotoinen pyhän miehen tai kuninkaan jäännösten päälle rakennettu monumentti. Stupasta kehittyi useita erilaisia muotoja eri puolilla kaakkoista ja itäistä Aasiaa. Stupan huipun koriste venyi pidemmäksi ja sylinterimäisemmäksi kunnes se sai tornimaisen hahmon. Buddhalaiset omivat tornimaisen muodon omien pyhäinjäännöstensä päälle rakennettujen monumenttien hahmoksi. Buddhalaisten pagodi kehittyi Tiibetissä pitkulaisen pullon muotoiseksi. Myanmarissa, Kambodžassa, Laosissa ja Thaimaassa se sai pyramidin tai kartion muodon, ja Japanissa, Kiinassa ja Koreassa siitä kehittyi omanlaisensa, monikerroksinen temppelitorni.


title: Tehosto

text: Tehosto oli Yleisradion tuottama Internet-palvelu, joka sisälsi Yleisradion äänitehostearkiston materiaalia. Toisin kuin aikaisemmin avatussa Yle Elävässä arkistossa, arkistomateriaalin tekijänoikeudet omisti kokonaisuudessaan Yleisradio, minkä ansiosta palvelusta saattoi myös ladata sisältöä yksityiseen käyttöön.


title: Tehosto

text: Joulukuussa 2008 avatussa Tehosto-palvelussa oli tarjolla aluksi noin 250 äänitehostetta. Kaikkiaan Yleisradiolla oli arkistoissaan noin 80 000 erilaista tehosteääntä, joista Tehostoon aiottiin digitoida 60 000. Arkistot sisälsivät pääsääntöisesti suomalaiseen kulttuuriin ja äänimaailmaan kuuluvia ääniä. Viranomaisyhteistyön kautta Yleisradion arkistoihin on kertynyt myös vanhojen höyryvetureiden, lentokoneiden ja laivojen ääniä, jotka ovat kansainvälisesti ainutlaatuista materiaalia.


title: Järfälla IBK

text: Järfälla Innebandy Klubb on vuonna 1983 perustettu ruotsalainen salibandyn erikoisseura Järfällasta. Seuran miesten edustusjoukkue pelaa kaudella 2008–2009 Ruotsin korkeinta sarjatasoa Svenska Superligania. Kotiottelunsa joukkue pelaa Jakobsbergs sporthallissa.


title: Järfälla IBK

text: Järfallan IBK:n ensimmäistä ykkösketjua kutsutaan nimellä ELD-ketju, joka tulee nimistä, Mats Egnell, Joakim Lindtröm ja Fredrik Djurling. Pelaajat tekivät yli 730 pistettä Järfallassa joista 581 samassa ketjussa. Ketju on hajonnut kaksi kertaa. Ensimmäisen kerran Mats Egnell meni IBF Faluniin, mutta palasi muutaman kuukauden kuluttua takaisin. Toisen kerran Djurling ja Egnell siirtyivät AIK:hon.


title: FBC Kalmarsund

text: FBC Kalmarsund (1990-2011 Färjestadens IBK) on ruotsalainen vuonna 1990 perustettu salibandyn erikoisseura Färjestadenista. Seuran miesten edustusjoukkue pelaa maan korkeinta sarjatasoa Svenska Superligania.


title: Saksan I armeijakunta

text: Saksan I armeijakunta () oli Saksan maavoimien yhtymä toisessa maailmansodassa.


title: Saksan I armeijakunta

text: Wehrkreis I perusti alue-esikunnan 1. lokakuuta 1934 Königsbergissä sijainneen Reichswehrin 1. jalkaväkidivisioonan esikunnan yhteyteen. Esikunta nimettiin 1935 I armeijakunnan esikunnaksi ().


title: Saksan I armeijakunta

text: Armeijakunta asetettiin liikekannalle 26. elokuuta 1939. Se liitettiin Itä-Preussissa olevaan pohjoisen armeijaryhmän 3. armeijaan, jonka mukana se hyökkäsi 1. syyskuuta Puolaan. Armeijakuntaan kuuluivat hyökkäyksen alkaessa 11. ja 61. jalkaväkidivisioona, panssaridivisioona Kempf ja rajavartio-osasto 15 () sekä armeijakuntajoukkoja kuten tiedustelupataljoona 41. Puolan operaation päätyttyä armeijakunta siirrettiin 31. lokakuuta armeijaryhmä B:n 6. armeijaan, jolloin esikunta oli Niederrheinissä.


title: Saksan I armeijakunta

text: Armeijaryhmä B:ssä se hyökkäsi osana 4. armeijaa Alankomaiden ja Belgian kautta Ranskaan. Se siirrettiin armeijaryhmän sisällä 21. kesäkuuta 18. ja edelleen 3. heinäkuuta 7. armeijaan, jolloin se oli asemissa Kanaalin rannikolla valmistautuen operaatio Seelöween.


title: Saksan I armeijakunta

text: Armeijakunta siirrettiin 13. syyskuuta 18. armeijan mukana Itä-Preussiin. Armeijakunta liitettiin armeijan mukana pohjoiseen armeijaryhmään, jonka mukana se aloitti 22. kesäkuuta 1941 hyökkäyksen Neuvostoliittoon operaatio Barbarossassa. Armeijakunta pysyi armeijan mukana Leningradin piiritykseen ja Kuurinmaan mottiin. Se antautui Neuvostoliitolle 8. toukokuuta 1945.


title: Saksan I armeijakunta

text: Armeijakunnankomentajina olivat:


title: Tom Hollander

text: Tom Hollander (s. 25. elokuuta 1967 Bristol) on englantilainen näyttelijä. Hän on esiintynyt muun muassa elokuvissa "Ylpeys ja ennakkoluulo" (2005), "" (2006), "" (2007), "Hanna" (2011) ja "Oli aikakin" (2013). Hollander on luonut tilannekomediasarjan "Panta kaulassa" (2010–2014), jossa hän näyttelee myös sarjan pääosaa. Hollander näytteli yhtä pääosista brittiläis-amerikkalaisessa BBC:n ja AMC:n draamasarjassa "Yövahti" (2016).


title: Pete Parkkonen (laulaja)

text: Pete Eemeli Parkkonen (s. 8. helmikuuta 1990 Pihtipudas) on suomalainen laulaja, joka tuli julkisuuteen Idolsin neljännen tuotantokauden kautta.


title: Pete Parkkonen (laulaja)

text: Parkkonen on julkaissut englanninkieliset albumit "First Album" (2009) ja "I’m an Accident" (2010). Ensimmäinen suomenkielinen albumi ilmestyi keväällä 2014.


title: Pete Parkkonen (laulaja)

text: Parkkosen ura alkoi Idolsissa. Alkukarsinnoissa hän esitti J. Karjalaisen kappaleen ”Mies jolle ei koskaan tapahdu mitään” ja pihtiputaalaisen yhtyeensä The Woosen kappaleen ”City Queen”. Teatteriviikonloppuna hän esitti jälleen kappaleen ”City Queen” sekä Katy Perryn kappaleen ”I Kissed a Girl”.


title: Pete Parkkonen (laulaja)

text: Semifinaaleissa Parkkonen lauloi Foo Fightersin kappaleen ”Come Alive”, Danko Jonesin kappaleen ”Cadillac” sekä Eppu Normaalin ”Suomi-ilmiön”. ”Come Alive” oli myös Idols-semifinalistien yhteisellä "Tähtiluokka" (2008) -albumilla.


title: Pete Parkkonen (laulaja)

text: Finaalissa Parkkonen esitti kappaleet Egotrippi – "Posteljooni", A – "Nothing", Sara – "Rauhan aika", Kings of Leon – "Sex on Fire", Chris Cornell – "You Know My Name", Lenny Kravitz – "A Long and Sad Goodbye" ja Disco Ensemble – "Drop Dead Casanova". Parkkonen sijoittui kilpailussa lopussa kolmanneksi, sillä hän putosi viimeistä edellisessä finaalijaksossa, jossa hän hävisi Koop Arposelle ja Anna Puustjärvelle (myöh. taiteilijanimellä Anna Puu).


title: Pete Parkkonen (laulaja)

text: Joulukuussa 2008 hän solmi levytyssopimuksen Sony Musicin kanssa.


title: Pete Parkkonen (laulaja)

text: Parkkosen maaliskuussa 2009 ilmestynyt esikoisalbuminsa "First Album" nousi Suomen albumilistan ensimmäiseksi ja myi kultaa. Parkkonen yhtyeineen vieraili maaliskuussa 2009 The Voicen "Livenä vieraissa" -ohjelmassa ja esitti oman versionsa Britney Spearsin kappaleesta "Womanizer", joka oli myös "Livenä vieraissa 2" (2009) -kokoelma-albumilla. Kesällä 2009 Parkkonen sai huomiota unohdettuaan MTV3:n suorassa "Pitkä kuuma kesä" -ohjelmassa Popedan ”Kuuma kesä” -kappaleen sanat.


title: Pete Parkkonen (laulaja)

text: Parkkosen toinen albumi "I’m an Accident" ilmestyi 17. helmikuuta 2010. Levyn nimisingle ”I’m an Accident” julkaistiin 12. tammikuuta 2010. Samana vuonna Parkkonen osallistui Nelosella esitettyyn "Kuorosota" -ohjelmaan, jossa hänen kuoronsa sijoittui toiseksi Suvi Teräsniskan johtaman Oulun kuoron jälkeen. Parkkosen johtama Pihtiputaan kuoro lahjoitti yli 20 000 euroa äänestystuloista valitsemalleen hyväntekeväisyyskohteelle Popi ry:lle.


title: Pete Parkkonen (laulaja)

text: Kahden englanninkielisen albumin jälkeen Parkkonen julkaisi omaa nimeään kantavan, ensimmäisen suomenkielisen albuminsa 25. huhtikuuta 2014. Albumilta on julkaistu kaksi singleä: ”Mitä minä sanoin” joulukuussa 2013 ja ”Mun” helmikuussa 2014.


title: Pete Parkkonen (laulaja)

text: Syksyllä 2014 Parkkonen kilpaili "Tanssii tähtien kanssa" -ohjelman yhdeksännellä tuotantokaudella. Hän voitti kisan tanssiparinaan Katri Mäkinen.


title: Pete Parkkonen (laulaja)

text: Marraskuussa 2016 Parkkonen voitti "Tähdet, tähdet" -kilpailun.


title: Pete Parkkonen (laulaja)

text:
Parkkosella on vuonna 2015 syntynyt poika.
Lähde


title: Dora Ratjen

text: Heinrich ”Dora” Ratjen (20. marraskuuta 1918 Bremen, Saksa – 22. huhtikuuta 2008) oli saksalainen yleisurheilija, joka voitettuaan naisten korkeushypyn Euroopan-mestaruuskilpailuissa Wienissä vuonna 1938 osoittautui mieheksi.


title: Dora Ratjen

text: Ratjen osallistui Berliinin vuoden 1936 kesäolympialaisiin ja sijoittui korkeushypyssä neljänneksi. Wienin EM-kisoissa vuonna 1938 hän voitti kultaa uudella maailmanennätyksellä 170. Kotimatkan aikana Magdeburgissa poliisi pysäytti hänet rautatieasemalla huomattuaan mieheksi arvioimansa henkilön naisten vaatteissa. Ratjen vietiin kuulusteltavaksi epäiltynä petoksesta.


title: Dora Ratjen

text: Poliisilääkärin tutkimuksen perusteella Ratjen tulkittiin mieheksi, jolla tosin oli epämuodostunut penis. Ratjenin isän mukaan kätilö oli lapsen synnytyksessä tulkinnut ensin pojaksi ja sitten tytöksi. Ratjen oli myös kasvatettu tyttönä mutta hän oli itse 11-vuotiaana tajunnut olevansa poika. Doran isä Heinrich Ratjen vaati aluksi, että Doraa oli pidettävä naisena mutta muutti näkemystään ja ilmoitti päätöksen jälkeen, että Doran nimi tulee muuttaa rekisteriin Heinrichiksi. Ratjen koki sukupuolensa selviämisen helpotuksena, hänet kirjattiin väestörekisteriin miehenä nimellä Heinrich ja Saksa luovutti EM-kullan.


title: Dora Ratjen

text: Ratjenin valintaa Berliinin olympiakisoihin uutisoitiin vuonna 1966 natsien juonena, jolla juutalainen korkeushyppääjä Gretel Bergmann saatiin pudotettua olympiajoukkueesta. Uutisen asiavirheiden vuoksi se on arvioitu tekaistuksi ja että lehti ei olisi haastatellut Ratjenia. Väite esitettiin kuitenkin totena vuonna 2009 ilmestyneessä Berlin '36 -elokuvassa. Ratjenin kuoleman jälkeen Kielin yliopistollinen keskussairaala luovutti tapauksen asiakirjat, minkä jälkeen Timen julkaisemaa ja elokuvassa toistettua väitettä on pidetty perättömänä.


title: Västerås IB

text: Västerås Innebandy on ruotsalainen salibandyn erikoisseura Västeråsista. Seura syntyi kun Brandthovda IK ja Tomasgårdens IF yhdistyivät. Seuran sekä miesten että naisten edustusjoukkueen pelaavat Ruotsin korkeimalla sarjatasolla - miehet Svenska Superliganissa ja naiset Superliganissa.


title: Mullsjö AIS

text: Mullsjö Allmänna Innebandysällskap (lyh. "MAIS") on ruotsalainen salibandyn erikoisseura Mullsjöstä. Seuran miesten edustusjoukkue pelaa kaudella 2016-2017 Ruotsin korkeinta sarjatasoa Svenska Superligania. Seuralla oli kaudella 2013-2014 noin 200 jäsentä.


title: Umeå City IBK

text: Umeå City Innebandyklubb on vuonna 1984 perustettu Ruotsissa Uumajassa toimiva salibandyn erikoisseura. Seuran miestenjoukkue pelaa Ruotsin korkeimmalla sarjatasolla Svenska Superliganissa ja naiset I-divisioonassa.


title: Jouko Kilpi

text: Jouko Antero Kilpi (s. 21. huhtikuuta 1961) on suomalainen yleisurheiluvalmentaja ja entinen korkeushyppääjä. Hän edusti Virtain Urheilijoita ja edusti Suomea ensimmäisissä MM-kisoissa 1983.


title: Jouko Kilpi

text: Kilpi voitti ulkoratojen aikuisten Suomen mestaruuden Porissa 1983, sijoittui hopealle Lahdessa 1985, Kuopiossa 1987, Hämeenlinnassa 1988, Turussa 1989 sekä pronssille Vaasassa 1986.


title: Jouko Kilpi

text: Myös Jouko Kilven sisar Katja Kilpi on entinen korkeushyppääjä.


title: Jouko Kilpi

text: Kilpi on valmentanut muun muassa siskoaan Katjaa, Heikki Tanelia ja Jussi Viitaa.


title: Nationalliga A (salibandy)

text:
Nationalliga A (lyh. NLA) on Sveitsin salibandyn korkein sarjataso sekä miehillä että naisilla. Liigasta käytettiin vuosina 2007–2013 nimeä "Swiss Mobiliar League", mutta kaudesta 2013–2014 alkaen on käytetty uutta nimeä. Miesten liigassa pelaa kaksitoista joukkuetta ja naisten liigassa kahdeksan joukkuetta.
Miesten mestaruuden voittaneet.


title: Jean-Pierre Bemba

text: Jean-Pierre Bemba Gombo (s. 4. marraskuuta 1962) on Kongon demokraattisen tasavallan poliitikko ja entinen kapinallisjohtaja.


title: Jean-Pierre Bemba

text:
Bemban isä Bemba Saolona oli menestyksekäs liikemies ja Mobutu Sese Sekon läheinen kumppani. Bemba vietti lapsuutensa Kinshasassa, Brysselissä sekä Gbadolitessa Pohjois-Kongossa, joka oli Mobutun lapsuudenkylä ja myöhemmin "Viidakon Versailles." Mobutu otti hänet henkilökohtaiseksi avustajakseen hänen täytettyään 30.
Isä Saolona pääsi myös lyhyeksi aikaa talousministeriksi Laurent Kabilan hallitukseen, kun hänen joukkonsa marssivat Kinshasaan toukokuussa 1997 ja syrjäyttivät Mobutun.


title: Jean-Pierre Bemba

text: Vuonna 1998 Bemba muodosti Kongon vapautusliikkeen (MLC) Ugandan presidentin Yoweri Musevenin tuella Kabilaa vastaan. Muutamassa kuukaudessa MLC sai haltuunsa koko Pohjois-Kongon. Bemban sotavoima pakotti lopulta Kabilan toinen Kongon sodan päättäneeseen rauhansopimukseen. Hänet nimitettiin yhdeksi neljästä varapresidentistä siirtymäajan hallitukseen 2003–2006.


title: Jean-Pierre Bemba

text: Bemba joukot kukistivat myös kapinayrityksen Keski-Afrikan tasavallassa presidentti Ange-Félix Patasséa vastaan 2002. Kun Patassé kaadettiin vallankaappauksella, hänen seuraajansa syytti Bembaa siviilien murhista, ryöstelystä ja joukkoraiskauksista.


title: Jean-Pierre Bemba

text: Bemba oli ehdolla kesän 2006 Kongon presidentinvaaleissa. Bemban kannatus oli korkeinta pääkaupungissa lingalankielisessä Länsi-Kongossa, mukaan lukien Kinshasassa. Hän sai ensimmäisellä kierroksella toiseksi eniten ääniä, noin 20 %, vastaan Joseph Kabilan saamat 44 %. Miehet kohtasivat toiselle kierroksella lokakuun lopussa, jolloin Kabila valittiin presidentiksi.


title: Jean-Pierre Bemba

text:
Bemba ei hyväksynyt tulosta. Hän pakeni maasta maapetossyytöksiä, kun hänen joukkonsa ja maan armeija taistelivat Kinshasassa 22.–23. maaliskuussa 2007 muutaman kuukauden presidentinvaalien jälkeen hänen kieltäydyttyä luopumasta yksityisarmeijastaan.
Joukkojensa koettua tappion hallituksen joukoille Bemba pakeni Etelä-Afrikan lähetystöön, jossa hän piileskeli perheineen kolme viikkoa. 11. huhtikuuta 2007 YK:n rauhanturvaajat saattoivat hänet lentokentälle, josta hän lensi yksityisjetillä Portugalin Faroon samaan hoitoa vanhaan jalkavammaansa. Myöhemmin hän oleskeli Portugalin poliisin suojaamana huvilassa Quinta do Lagossa.


title: Jean-Pierre Bemba

text: Bemba pidätettiin toukokuussa 2008 Belgiassa syytettynä sotarikoksista ja rikoksista ihmisyyttä vastaan.


title: Jean-Pierre Bemba

text: Bemba omistaa edelleen Kongossa kaksi televisiokanavaa ja yhden radiokanavan, joiden toiminnan "aseistetut miehet" katkaisivat heinäkuussa 2010.


title: Niittyhepokatti

text: Niittyhepokatti eli kenttähepokatti ("Decticus verrucivorus") on Euroopassa ja Siperiassa esiintyvä suurehko ja raskasrakenteinen hepokattilaji.


title: Niittyhepokatti

text: Niittyhepokatin yleisväritys vaihtelee harmaanruskeasta tummanvihreään ja etenkin siivissä ja takaruumiissa on voimakasta tummaa kuviointia. Satunnaisesti pohjaväri voi olla jopa punertava. Tuntosarvet ovat pitkät ja ohuet. Siivet ovat kapeat ja ulottuvat jonkin verran takaruumista pitemmälle. Naaraan ylöispäin kaartuva munanasetin ulottuu selvästi siipiä pitemmälle. Keskiruumiin selkäpuolella on koko selkäkilven pituinen keskiharjanne. Ruumiin pituus on koiraalla 27–34 mm ja naaraalla ilman munanasetinta 30–40 mm.


title: Niittyhepokatti

text: Suomessa sitä tavataan maan etelä- ja keskiosissa, joissa se on yleinen. Laji kuitenkin harvinaistuu pohjoista kohti. Levinneisyysalue kattaa lähes koko Euroopan, vain pohjoisimmista ja eteläisimmistä osista se puuttuu. Idässä levinneisyys ulottuu Keski-Aasiaan.


title: Niittyhepokatti

text: Isossa Britanniassa laji on uhanalainen ja rauhoitettu.


title: Niittyhepokatti

text: Niittyhepokatti elää nimensä mukaisesti lähinnä niityillä, kedoilla, kanervanummilla ja tienpientareilla kasvillisuuden joukossa. Joskus sitä tavataan soiltakin. Niittyhepokatti vaikuttaa suosivan jyrkkiä matalakasvustoisia rinteitä. Muista suurista hepokateista, kuten lehtohepokatista, poiketen laji sirittelee mieluiten kuumina kesäpäivinä auringonpaisteessa ja se sirittää vain päiväsaikaan. Äänenä on usein monta minuutia yhtäjaksoisesti kestävä kirkas siritys. Koiraat saattavat kokoontua ryhmiksi, joissa ne kutsuvat naaraita yhdessä. Hepokatin siritys voi kuulua jopa 50 metrin päähän.


title: Niittyhepokatti

text: Ravinnokseen niittyhepokatti käyttää pääasiassa tuoreita kasvinosia, vain harvoin muita hyönteisiä. Laji kykenee lentämään, mutta tekee sitä varsin harvoin ja silloinkin vain aivan lyhyitä matkoja. Eläin viihtyy lähellä maanpintaa ja häirittynä pakenee hyppien ja kätkeytyy kasvillisuuden joukkoon.


title: Niittyhepokatti

text: Käsiteltäessä niittyhepokatti voi purra haavan.


title: Kevin Mulligan

text: Kevin Mulligan (s. 23. kesäkuuta 1951 Shifnal, Englanti) on brittiläinen analyyttiseen suuntaukseen lukeutuva filosofi. Hänen erikoisalojaan ovat ontologia, mielenfilosofia ja logiikan filosofia.


title: Kevin Mulligan

text: Mulliganilla on Yhdistyneen kuningaskunnan ja Irlannin kansalaisuus. Hän on opiskellut Tübingenin, Cambridgen ja Manchesterin yliopistoissa. Hän väitteli tohtoriksi Manchesterista vuonna 1980. Mulligan on saanut vaikutteita muun muassa Bernard Bolzanolta ja Ludwig Wittgensteinilta.


title: Kevin Mulligan

text: Mulligan toimii Geneven yliopiston filosofian professorina. Genevessä hän on työskennellyt Pascal Engelin kanssa. Hänet tunnetaan myös töistään Peter Simonsin ja Barry Smithin kanssa erityisesti ontologian alalla. He ovat käsitelleet yhdessä muun muassa totuudentekijöitä. Mulligan on toiminut vierailevana professorina useissa yliopistoissa eri puolilla maailmaa.


title: A Guy Called Gerald

text: Gerald Simpson (s. 6. helmikuuta 1967 Macclesfield, Iso-Britannia) on manchesterilainen taiteilijanimellä A Guy Called Gerald toimiva muusikko, tuottaja ja DJ. Hänet tunnetaan parhaiten acid house -musiikin pioneerina 1980-luvun lopulta.


title: A Guy Called Gerald

text: Simpson perusti vuonna 1988 yhdessä Graham Masseyn ja Martin Pricen kanssa 808 State -yhtyeen, josta hän lähti soolouralle vuonna 1989. A Guy Called Geraldin suurin hitti on "Voodoo Ray", joka nousi Britannian singlelistan sijalle 12. vuonna 1989.


title: Heinätöpökatti

text: Heinätöpökatti, aikaisemmilta nimiltään ruskeatöpökatti ja ruskotöpökatti, ("Metrioptera roeselii") on muun muassa Suomessa tavattava hepokattilaji.


title: Heinätöpökatti

text: Heinätöpökatti on keskikokoinen, väritykseltään kellan- tai vihertävänruskea, kirjava hepokattilaji. Keskiruumiin sivuilla on nähtävissä vaalea, U-kirjaimen muotoinen kuvio ja takaruumiin yläreunoissa mustat pitkittäisjuovat. Takaruumiin tyviosan sivuilla on usein kirkkaan kellanvihreää väriä. Siivet ylettyvät aikuisella yksilöllä takaruumiin puoleenväliin, mutta joskus harvoin voidaan tavata pitkäsiipisiä yksilöitä. Tuntosarvet ovat hepokateille tyypilliseen tapaan pitkät ja ohuet. Naaraan munanasetin on lyhyt ja kaartuu voimakkaasti ylöspäin. Koiraan perälisäkkeet ovat pituuteensa nähden ohuet ja niiden kärkiosassa on sisäänpäin osoittava hakanen. Ruumiin pituus on koiraalla 14–17 mm ja naaraalla 15–20 mm.


title: Heinätöpökatti

text: Yleisväriltään heinätöpökatti on tavallisesti vaaleampi kuin sukulaisensa kanervatöpökatti, mutta tämä ei yksin riitä erottamaan lajeja toisistaan.


title: Heinätöpökatti

text: Heinätöpökatti on Etelä- ja Keski-Suomessa erittäin yleinen ja esiintymisen pohjoisraja kulkee luultavasti jossakin Etelä-Lapin alueella. Ahvenanmaalta on vain vanhoja havaintoja eikä lajin tiedetä esiintyvän siellä. Euroopassa laji on pohjoisosia lukuun ottamatta laajalle levinnyt ja idässä levinneisyysalue ulottuu Uralille ja Keski-Aasiaan. Ruotsissa lajia tavataan vain pienellä alueella ja Norjasta se puuttuu kokonaan. Lisäksi se on levinnyt vieraslajina Pohjois-Amerikan itäosiin.


title: Heinätöpökatti

text: Heinätöpökatti elää kosteilla niityillä, heinikkoisilla tien- ja pellonpientareilla ja muilla paikoilla joilla on korkeaa kasvillisuutta. Kuivilla kedoilla sitä tavataan vain jos alueella on myös kosteampaa ympäristöä. Sopivalla paikalla yksilömäärä voi olla huomattavan suuri. Töpökatit ovat päiväaktiivisia ja niiden ääntely on hyvin korkeaa ja tasaista, sähkövirtaa muistuttavaa sirinää, jossa on satunnaisesti lyhyitä taukoja. Koiraat sirittävät kesäpäivinä koko valoisan ajan ja riittävän lämpimällä säällä laulu voi jatkua myös yöllä. Aikuisia yksilöitä tavataan heinäkuun alkupuolelta syys-lokakuun vaihteeseen.


title: Heinätöpökatti

text: Ravinto muodostuu pääasiassa kasveista. Töpökatit oleskelevat piilotellen kasvillisuuden joukossa ja häirittynä eläimet pudottautuvat ja piiloutuvat. Harvinaisia pitkäsiipisiä yksilöitä lukuun ottamatta laji on lentokyvytön. Naaras munii maaperään, missä muna talvehtii yhdestä kahteen kertaan, ilmeisesti syyskauden lämpöisyydestä riippuen.


title: Kanervatöpökatti

text: Kanervatöpökatti, aikaisemmalta nimeltään vihreätöpökatti ja vihertöpökatti, ("Metrioptera brachyptera") on Suomessa tavattava hepokattilaji. Se muistuttaa suuresti lähisukulaistaan heinätöpökattia. Lajit erottaa varmimmin siitä ettei keskiruumiin sivuilla ole selvää, vaaleaa U-kirjaimen muotoista kuviota. Lisäksi kanervatöpökatti on selkäpuoleltaan yleensä tummemman vihreä.


title: Kanervatöpökatti

text: Kanervatöpökatti elää Suomessa soilla ja rämeiköillä sekä myös kuivissa kanervaa kasvavissa kangasmetsissä Etelä-Lappiin asti.


title: Idänhepokatti

text: Idänhepokatti ("Tettigonia cantans") on hepokattilaji, jota esiintyy Euroopasta ja Pohjois-Afrikasta Siperiaan ja Kiinaan ulottuvalla alueella. Se muistuttaa lehtohepokattia.


title: Idänhepokatti

text: Idänhepokatti on on yleisväriltään vihertävä ja sen selkäpuolella on ruskea pitkittäisjuova. Erotuksena hyvin samannäköisestä lehtohepokatista idänhepokatin siivet ovat selvästi leveämmät ja lyhyemmät ulottuen suunnilleen takimmaisen raajaparin polvien kohdalle ja vain hieman takaruumiin kärkeä pitemmälle. Naaraan munanasetin ulottuu selvästi siipien taakse. Koiraan takaruumiin kärjessä sijaitsevista perälisäkkeistä ylempi pari on lähes yhtä lyhyt kuin alempi. Koiraan pituus on 22–33 mm ja naaraan ilman munanasetinta 24–33 mm. Sirittäessään idänhepokatti on lehtohepokattia kovaäänisempi.


title: Idänhepokatti

text: Idänhepokatti esiintyy yleisenä Kaakkois-Suomessa. Lännessä se on levinnyt Kymijoen itärannalle saakka, idässä sitä on tavattu Varkaudenkin pohjoispuolella. Tämän lisäksi idänhepokatilla on eristynyt populaatio myös ainakin kahdessa paikkaa Turussa, mutta levinneisyyttä Turun alueella ei tunneta. Idänhepokatti on kulkeutunut Suomeen mahdollisesti venäläisten rajalinnakkeiden asukkaiden myötä, arviolta parisataa vuotta sitten. Lajin leviämistä rajoittaa sen heikko lentotaito.


title: Idänhepokatti

text: Idänhepokatti on mantereisempi laji kuin lehtohepokatti. Keski-Euroopassa, jossa lajien levinneisyysalueet ovat osaksi päällekkäisiä, idänhepokattia esiintyy yleensä vuoristoalueilla ja lehtohepokattia alavimmilla seuduilla. Laajempi levinneisyys ulottuu Keski-Euroopasta Siperiaan ja Kiinaan.


title: Idänhepokatti

text: Laji viihtyy pensaissa ja matalissa puissa, varsinkin puutarhoissa ja lehdoissa. Koiraat sirittävät usein korkeiden lehtipuiden latvustossa. Etelämpänä lajia tavataan etenkin vuoristoissa. Koiraat alkavat sirityksensä yleensä iltapäivän aikana ja, lämpötilan pysyessä tarpeeksi korkeana, jatkavat aamuyölle saakka. Paikalla, jolla yksilöitä on paljon, koiraat asettautuvat tasaisin välimatkoin muutaman metrin päähän toisistaan. Lajin suojaväri on hyvä, eikä sirittävääkään eläintä ole helppoa löytää. Häiriöstä siritys loppuu ja hepokatti kävelee ylöspäin pyrkien samalla kääntymään piiloon.


title: Idänhepokatti

text: Muiden hepokattien tavoin idänhepokatti on peto, joka syö muita hyönteisiä, mutta kelpuuttaa myös kasviravintoa.


title: Pensashepokatti

text: Pensashepokatti ("Pholidoptera griseoaptera") on ruskea Suomessakin esiintyvä hepokattilaji. Sitä tavataan Saaristomeren ja Suomenlahden rannikolla sekä Ahvenanmaalla.


title: Pensashepokatti

text: Koiras on 14–19 mm pitkä, naaras 15–20 mm. Pensashepokateilla on erityisen lyhyet siivet.


title: Kaislahepokatti

text: Kaislahepokatti ("Conocephalus dorsalis") on Suomessakin tavattava hepokattilaji. Sen tunnistaa hoikasta ulkomuodostaan ja pitkistä jaloistaan. Kaislahepokatti on rannoilla viihtyvä laji.


title: Paahdehepokatti

text: Paahdehepokatti, aikaisemmalta nimeltään hietahepokatti, ("Platycleis albopunctata") on Suomessa Ahvenanmaalla tavattava hepokattilaji. Se on luokiteltu uhanalaiseksi. Lajia saattaa myös esiintyä Manner-Suomessa hyvin harvinaisena.


title: Old Friends: Live on Stage

text: Old Friends: Live On Stage on Simon & Garfunkelin livetaltiointi vuoden 2003 lopulla tehdystä konsertista Madison Square Gardenissa. Se oli ikään kuin jäähyväiskonsertti, vaikka nyttemmin vuoden 2009 jälkeenkin duo on esiintynyt yhdessä. He laulavat pienen pätkän ensimmäisestä yhteisestä laulustaan ”Hey Schoolgirl” ja kertovat samalla kokoonpanonsa synnystä ja alkutaipaleista. Vieraana nähdään heidän esikuvansa The Everly Brothers, joka esittää omat hittinsä ”Wake Up Little Suzie” sekä ”All I Have To Do Is Dream”, ja tämän jälkeen ”Bye Bye Love” yhdessä Simon & Garfunkelin kanssa. Konsertti on julkaistu DVD:llä.


E.L.E. (Extinction Level Event): The Final World Front on rap-artisti Busta Rhymesin kolmas studioalbumi. Albumi julkaistiin 8. joulukuuta 1998.


title: Frederick Lorz

text: Frederick ”Fred” Lorz () oli yhdysvaltalainen kestävyysjuoksija, joka tunnetaan parhaiten huijausyrityksestään vuoden 1904 olympialaisten maratonjuoksussa.


title: Frederick Lorz

text: St. Louisin olympialaisten maratonilla Lorz uupui ja lopetti juoksemisen yhdeksän mailin (noin 14 km) kohdalla. Tällöin hänen avustajansa otti hänet autokyytiin ja kuljetti Lorzia seuraavat 11 mailia (noin 17,5 km), kunnes auto hajosi. Lorz jatkoi jalkaisin maaliin, jonne saapui ensimmäisenä ja näin ollen juhlittuna voittajana. Pian kuitenkin katsojat väittivät Lorzin huijanneen ja hän myönsi tehneensä pilaa. Näin Lorz diskattiin ja Thomas Hicks julistettiin voittajaksi.


title: Frederick Lorz

text: Lorz suljettiin kaikista tulevista kilpailuista, mutta hän sai myöhemmin kilpailuoikeutensa takaisin, koska kertoi teon olleen vitsi. Huijauksestaan huolimatta Lorz oli hyvä maratonjuoksija: olympiavuonna hän sijoittui Bostonin maratonilla neljänneksi ja voitti sen vuonna 1905 ajalla 2.38.25,4. Hän oli vielä vuonna 1908 Bostonissa seitsemäs, mutta kuoli keuhkokuumeeseen varsin nuorena.


title: Skånen maanjäristys 2008

text: Skånen maanjäristys sattui Etelä-Ruotsin Skånessa tiistaina 16. joulukuuta 2008. United States Geological Survey (USGS) ja European-Mediterranean Seismological Centre ilmoittivat järistyksen voimakkuudeksi 4,3 momenttimagnitudia. Episentrumi sijaitsi Sjöbon alueella, 30 kilometriä Malmöstä ja 60 kilometriä Kööpenhaminasta itään. Toisen lähteen mukaan episentrumi oli noin kilometrin päässä Malmö-Sturupin lentoasemalta Sveladalassa. Maanjäristys alkoi aamulla kello 06.20:01 Ruotsin aikaa eli 7.20:01 Suomen aikaa. Järistys kesti noin viisi sekuntia.


title: Skånen maanjäristys 2008

text: Episentrumi sijaitsi Skånessa, ja tärinä tunnettiin ainakin Ruotsin Malmössä, Boråsissa ja osissa Blekingeä, Hallandia ja Smålandia sekä Tanskan Kööpenhaminassa, Roskildessä, Aalborgissa, Bornholmin saarella, Odensessa ja Østjyllandin alueella. Maanjäristyksen johdosta rakennukset, kuten 190-metrinen Turning Torso Malmössä, heiluivat ja pelästyneitä ihmisiä pakeni kellareihin. Myös Skånen hätäkeskus sai yli 1 600 soittoa. Tiettävästi henkilövahingoilta vältyttiin. Muutama henkilö joutui käymään Lundin yliopistollisessa sairaalassa hakemassa apua lieviin vammoihin.


title: Skånen maanjäristys 2008

text: Ruotsin ja Tanskan välistä Juutinrauman ylittävää siltaa jouduttiin tutkimaan mahdollisten järistyksen aiheuttamien ongelmien varalta. Silta on rakennettu kestämään järistykset, jotka ovat voimakkuuksiltaan 5,7 Richterin asteikolla. 1100-luvulta peräisin oleviin Sjöbon Blentarpin ja Everlövin kirkkoihin tuli järistyksen seurauksena halkeamia seiniin ja holviin.


title: Skånen maanjäristys 2008

text: Ruotsin alueella tämän kokoluokan maanjäristys on erittäin harvinainen, ja aluksi epäiltiin sen olevan voimakkain vuoden 1904 jälkeen. Tuolloin Oslonvuonossa Norjassa sattunut järistys tuntui koko eteläisessä Skandinaviassa. 17. joulukuuta kuitenkin selvisi, että 16. joulukuuta sattunut järistys ei ollutkaan niin voimakas (4,7 Richterin asteikolla) kuin aluksi luultiin. Sen sijaan se oli voimakkain sitten vuoden 1986, jolloin maa järisi Länsi-Götanmaan Skövdessä.


title: Ilari Melart

text: Ilari Melart (s. 11. helmikuuta 1989 Helsinki) on suomalainen jääkiekkopuolustaja, joka pelaa Ruotsin SHL-liigan Färjestad BK:ssa. Isokokoinen Melart on pelityyliltään fyysinen puolustava puolustaja. Hän osaa tarvittaessa myös tapella.


title: Ilari Melart

text: Melart on Helsingin IFK:n kasvatti. Hän siirtyi valmentajavaihdoksen takia C-juniori-ikäisenä Jokereihin ja pelasi sittemmin myös Helsingin Jääkiekkoklubissa, ja kauden 2005–2006 Yhdysvalloissa Harwood Union High Schoolin joukkueessa oltuaan vaihto-oppilaana. Melart palasi kaudeksi 2006–2007 Suomeen ja siirtyi HIFK:n junioreihin. Hän pelasi suurimman osan kaudesta joukkueen B-nuorissa, joissa Melart oli 132 minuutillaan B-nuorten SM-sarjan jäähypörssin toinen TPS:n Sami Savolaisen jälkeen. Hän edusti myös HIFK:n A-nuoria, jotka voittivat keväällä 2007 SM-pronssia.


title: Ilari Melart

text: Kaudella 2008–2009 Melart teki SM-liigadebyyttinsä ja pelasi 27 runkosarjaottelua tehopistein 1+1=2. Jäähyminuutteja tulokaspuolustaja keräsi 62. Melart pelasi ensimmäisen liigaottelunsa 13. marraskuuta 2008 vieraissa Tapparaa vastaan ja ensimmäisen liigamaalinsa hän teki 24. tammikuuta 2009 Tampereen Ilvestä vastaan. Mestiksen puolella Melart pelasi yhteensä kymmenen ottelua tehden kaksi maalia. Hän teki molemmat osumat syyskaudella 2008, jolloin Melart pelasi neljä ottelua alle 20-vuotiaiden maajoukkueessa. Tammikuussa 2009 hän siirtyi lainalle Kiekko-Vantaaseen, jossa Melart pelasi kuusi ottelua. Samassa kuussa hän teki kaksivuotisen jatkosopimuksen HIFK:n kanssa.


title: Ilari Melart

text: Suurin osa Melartin kaudesta 2009–2010 kului Kiekko-Vantaassa, jossa hän teki 22 ottelussa tehot 3+5=8. HIFK:ssa hän pelasi 13 runkosarjaottelua tehden yhden maalin sekä kaksi playoff-ottelua. Melart keräsi runkosarjassa otteluihinsa nähden suuren jäähymäärän 47 minuutillaan. Hän edusti myös HIFK:n A-nuoria kevään 2010 pudotuspeleissä, jotka päättyivät SM-hopeaan. Melart keräsi niissä 11 ottelussa 61 jäähyminuuttia, joilla hän voitti jäähypörssin.


title: Ilari Melart

text: Lokakuussa 2010 Melart solmi HIFK:n kanssa kaksivuotisen kevääseen 2013 ulottuneen jatkosopimuksen. Hän voitti keväällä 2011 Suomenmestaruuden. Melart pelasi kauden aikana myös kymmenen ottelun verran lainalla Kiekko-Vantaassa. Kauden 2011–2012 kynnyksellä, syyskuussa 2011 hän joutui polvivamman takia noin kolmeksi kuukaudeksi sivuun. Tästä huolimatta Melart onnistui kuntouduttuaan murtautumaan HIFK:n kokoonpanoon ja pelaamaan ensimmäisen täyden liigakautensa. Hän teki runkosarjassa 50 ottelussa tehot 2+3=5 ja keräsi myös SM-liigan yhden kauden jäähyennätyksensä 132 minuutillaan, joilla Melart sijoittui jäähypörssissä kolmanneksi.


title: Ilari Melart

text: Kaudella 2012–2013 Melart teki läpimurtonsa ja SM-liigan yhden kauden piste-ennätyksensä tehoilla 7+11=18. Hän oli HIFK:n eniten maaleja tehnyt puolustaja, sai lisää itseluottamusta edelliskausien "noutojensa" jälkeen ja nousi koko SM-liigan johtavien puolustajien joukkoon. Melartin esitykset herättivät kiinnostusta ulkomailla. Toukokuussa 2013 Melart tekikin vuoden mittaisen tulokassopimuksen Columbus Blue Jacketsin kanssa.


title: Ilari Melart

text: Melart aloitti kauden 2013–2014 AHL-joukkue Springfield Falconsissa, mutta joulukuussa 2013 Blue Jackets kuitenkin lainasi hänet loppukaudeksi KHL-joukkue Jugra Hanty-Mansijskiin. KHL-kauden jälkeen Melart palasi taas Falconsin vahvuuteen maaliskuussa 2014. Kaudeksi 2014–2015 hän palasi taas Jugraan. Elokuussa 2014 Melart joutui kuitenkin noin kolmeksi kuukaudeksi sivuun harjoitusottelussa tulleen polvivamman vuoksi. Hän pelasikin kauden aikana vain 33 runkosarjaottelua.


title: Ilari Melart

text: Kaudeksi 2015–2016 Melart siirtyi vuoden mittaisella sopimuksella Ruotsin SHL-liigan Luleå HF:ään. Huhtikuussa 2016 hän teki joukkueen kanssa vuoden mittaisen jatkosopimuksen. Kaudella 2016–2017 Melart oli Luulajan tehokkain puolustaja tehoilla 6+10=16. Kaudeksi 2017–2018 hän siirtyi jatkamaan SHL-uraansa kaksivuotisella sopimuksella Färjestad BK:n riveihin. Melart voitti koko liigan jäähypörssin 94 minuutillaan.


title: Ilari Melart

text: Melart edusti Suomea vuoden 2013 MM-kilpailuissa. Yhteensä hän on pelannut 45 A-maaottelua tehden kolme syöttöpistettä. Melart teki A-maajoukkuedebyyttinsä Euro Hockey Tour -tasolla vuoden 2012 Channel One Cupissa. Hän debytoi näin ollen turnauksen Helsingin Hartwall Arenalla pelatussa avausottelussa 13. joulukuuta 2012 Tšekkiä vastaan.


title: Ilari Melart

text: Melart pelasi myös alle 20-vuotiaiden MM-kilpailuissa vuonna 2009. Hän pelasi ennen tätä myös kahdeksan poikien maaottelua.


title: Ali Dia

text: Ali Dia (s. 20. elokuuta 1965 Dakar) on entinen senegalilainen jalkapalloilija, joka on tullut tunnetuksi pelattuaan yhden ottelun Englannin valioliigan Southamptonissa.


title: Ali Dia

text: Dia pelasi Suomessa Veikkausliigan FinnPassa ja alasarjoissa Ranskassa ja Saksassa ja oli käynyt esittelemässä taitojaan Port Valessa, Gillinghamissa ja Bournemouthissa ilman sopimusta. Vuonna 1996 hän pelasi Blyth Spartans AFC:ssä, kunnes Southamptonin manageri Graeme Souness otti hänet koeajalle joukkueeseensa. Souness oli saanut Diasta suosituksen, jonka mukaan hän oli pelannut 13 maajoukkuepeliä Senegalin paidassa ja oli suosituksen antajan tähtipelaaja George Weahin entinen joukkuetoveri Paris Saint-Germainista. Myöhemmin suositus paljastui tekaistuksi ja Dia amatööripelaajaksi.


title: Ali Dia

text: Souness otti Dian mukaan Valioliigan otteluun Leeds Unitedia vastaan 23. marraskuuta 1996. 32. peliminuutilla Dia korvasi kentällä Matthew Le Tissierin. Dian taidot kuitenkin osoittautuivat ala-arvoisiksi ja hänet vaihdettiin jo 53. peliminuutilla pois kentältä. Leeds voitti ottelun 2–0. Kaksi viikkoa myöhemmin Dian sopimus purettiin ja hän siirtyi Gatesheadin amatöörijoukkueeseen.


title: Ali Dia

text: Dia mainitaan usein kärkipäässä, kun Englannissa listataan kaikkien aikojen huonoimpia jalkapalloilijoita tai siirtosopimuksia. The Times Online valitsi Dian vuonna 2007 kaikkien aikojen huonoimmaksi Valioliigassa pelanneeksi jalkapalloilijaksi. Ali Dia valmistui liiketaloudesta Northumbrian yliopistosta vuonna 2001.


title: Poliisin kynsissä

text: Poliisin kynsissä () on vuonna 1932 ensi-iltansa saanut Charles Brabinin ohjaama yhdysvaltalainen film noir -draama, jonka pääosissa ovat Walter Huston ja Jean Harlow. Sivuosissa ovat Wallace Ford, Jean Hersholt, J. Carrol Naish ja Tully Marshall.


title: Poliisin kynsissä

text: "Poliisin kynsissä" on mustavalkoinen ja on 86 minuutin, eli tunnin ja 26 minuutin mittainen. Elokuva sai ensi-iltansa Yhdysvalloissa 13. helmikuuta vuonna 1932. Suomeen elokuva tuli teattereihin esitykseen 24. syyskuuta vuonna 1933. Metro-Goldwyn-Mayer ja Cosmopolitan Productions tuottivat elokuvan.


title: Poliisin kynsissä

text: "Poliisin kynsissä" kertoo poliisipäällikkö Jim Fitzpatrickista (Huston), joka tappelee gangsteri Sam Belmonten (Hersholt) kanssa. Hän pyytää epärehelliseltä veljeltään, Ediltä (Ford), että hänen on pidettävä silmällä Daisya (Harlow), joka liittyi Belmonteen.


title: When Disaster Strikes...

text: When Disaster Strikes... (joskus kirjoitettuna muotoon When Disater Strikes) on rap-artisti Busta Rhymesin toinen studioalbumi. Se julkaistiin vuonna 1997. Albumin teemana on maailmanloppu, kuten edellisenkin albumin "The Comingin". Albumi sisältää myös remixin kappaleesta "Turn It Up", nimellä "Fire It Up", siksi kappale merkitään "Turn It Up (Remix)/Fire It Up". Kappale on samplattu Ritari Ässän teemalaulusta.


title: Lammin biologinen asema

text:
Lammin biologinen asema on Lammilla Hämeenlinnassa sijaitseva Helsingin yliopiston luonnontieteellinen asema, joka samalla on myös kokous- ja seminaarikeskus majoitus- ja keittiölaitoksineen. Se on myös Suomen suurin biologinen asema.
Yhdessä Kilpisjärven biologisen aseman ja Tvärminnen eläintieteellisen aseman kanssa Lammin biologinen asema toimii Helsingin yliopiston luonnontieteiden opetus- ja tutkimustukikohtana.


title: Lammin biologinen asema

text: Asemalla on käynnissä yli 20 luonto- ja ilmastotutkimusta. Aseman tutkimukset rahoitetaan yleensä ulkopuolisella rahoituksella. Merkittävin rahoittaja lienee Suomen akatemia, ja myös EU on ryhtynyt aktiiviseksi rahoittajaksi.


title: Lammin biologinen asema

text: Vuonna 2008 paikallinen liike-elämä perusti Lammin biologisen aseman Ympäristötutkimuksen Säätiön tukemaan asemalla tehtävää ympäristötutkimusta. Muihin rahoittajiin lukeutuu Hämeenlinnan kaupunki, joka kehitysyhtiönsä kautta sponsoroi biologiselle asemalle sijoitettua ympäristötutkimuksen professuuria.


title: Lammin biologinen asema

text: Aseman nykyinen päärakennus rakennettiin vuonna 1970, ja se on 2000 neliömetrin laajuinen. Oppilasasuntolan takaa olevalta niityltä lähtee luontopolku, joka kulkee Linnamäen huipun (168 metriä merenpinnan yläpuolella) ja lehtometsän läpi Pääjärven rannalle, ja takaisin asemalle. Asemalla on päärakennuksen lisäksi oppilasasuntola, tutkija- ja henkilökunta-asuntolat sekä tutkimushalli. Aseman alueella on verstas, rantasauna ja muita huoltorakennuksia. Melkein koko biologisen aseman alue on suojeltu.


title: Lammin biologinen asema

text: Lammilla tehtävä tutkimus on luonteeltaan perustutkimusta. Asema toimii muualta tulevien tutkimusryhmien tukikohtana tarjoten tiloja, laitteita ja avustavaa henkilökuntaa. Tutkimusaiheet ovat usein monitieteisiä ja projektit yhteistyöprojekteja, joissa on mukana muita yliopistoja, korkeakouluja ja tutkimuslaitoksia. Asemalla tehdään myös omaa vesi- ja maaekosysteemeihin liittyvää tutkimusta. Keskeinen teema aseman tutkimuksessa on ympäristömuutosten vaikutukset boreaalisissa ekosysteemeissä.


title: Lammin biologinen asema

text: Asemalla on oma ympäristöntutkimuksen professuuri, jonka erityisalana on vesitutkimus. Vesitutkimuksessa tärkeitä tutkimusaiheita ovat monet ilmastonmuutokseen sekä valuma-alueiden ja vesistöjen vuorovaikutukseen ja mm. rehevöitymiseen liittyvät teemat. Aseman tutkimuslaboratoriot on varustettu analyysilaittein, erityisesti vesitutkimuksen käyttöön. Asemalla tehdään myös palvelututkimusta, jonka tilaajina ovat mm. muut yliopistolliset laitokset, tutkimuslaitokset, yksityisyritykset ja kunnat.


title: Lammin biologinen asema

text: Asemalla on tehty ekologista pitkäaikaisseurantaa jo 1960-luvulta lähtien. Lammin alue kuuluu kansalliseen pitkäaikaisen ympäristötutkimuksen verkostoon (FinLTSER). Erityisen arvokkaaksi tällainen seuranta-aineisto on osoittautunut ympäristömuutoksen havainnoinnissa ja vaikutusten arvioinnissa.


title: Lammin biologinen asema

text: Maaekosysteemejä tutkivissa hankkeissa selvitellään esimerkiksi lajien selviämistä pirstoutuneissa ympäristössä sekä lajirunsauden, harvinaisuuden ja sukupuuttojen syitä. Asemalla tutkitaan myös metsiä, kuten sammalten ja kääpien evoluutiota ja ekologiaa. Lammin ja lähialueiden linnuston sekä kasvillisuuden tutkimusta on tehty yhtäjaksoisesti jo yli 50 vuoden ajan.


title: Lammin biologinen asema

text: Vuonna 2007 valmistunut tutkimushalli (550 m) on luonut puitteet kokeellisille tutkimuksille. Tutkimushallin lämpötilaa, valaistusta ja kosteutta voidaan säädellä tutkimuksen mukaan. Tutkimusta palvelee myös muovikasvihuone, joka on kooltaan 512 m.


title: Lammin biologinen asema

text: Vuodesta 1970 lähtien kenttäasemalla on tuotettu yli tuhat tieteellistä julkaisua ja runsaat 60 väitöskirjaa.


title: Lammin biologinen asema

text: Aseman päärakennuksen uudistetut tilat tarjoavat puitteet kursseille, seminaareille ja kokouksille. Suurimpaan saliin mahtuu yli 100 kuulijaa. Tämän lisäksi päärakennuksessa on kolme 25 hengen kurssisalia sekä useita pienempiä kokous- ja ryhmätyöhuoneita. Saleissa on myös kiinteä internetyhteys sekä dataprojektori. Langaton verkko toimii päärakennuksessa ja asuntoloissa.


title: Lammin biologinen asema

text: Asema aloitti toimintansa vuonna 1953 ns. "vanhan pappilan" tiloissa entisessä Lammin pappilan päärakennuksessa. Ison pappilan tilojen puutteet tiedettiin alusta asti, ja yksi ensimmäisistä projekteista oli uudisrakennusohjelman käynnistys. Rakennusohjelma siirtyi yliopistolta rakennushallitukselle. Päätös ison pappilan purkamisesta tehtiin viime tingassa taloudellisessa ja byrokratisessa puristuksessa.


title: Lammin biologinen asema

text:
Uudisrakennuksen käyttöönotto merkitsisi käytännössä koko aseman perustamista uudelleen. Majoituskapasiteetti moninkertaistui,
tutkijoiden ja kurssiopettajien käyttöön otettiin modernit tutkimus- ja laboratoriotilat ja työskentely laajeni ympärivuotiseksi.
Alkuvuosista lähtien biologinen asema on luonut vahvan perinteen juuri vesiekologiaa tutkimalla. Tutkimuskohteita ovat olleet vesistöjen happamuus, metsätalouden vesistökuormitus sekä ilmastonmuutosten vaikutukset.


title: Joulupukki matkaan jo käy

text: Joulupukki matkaan jo käy () on J. Fred Cootsin ja Haven Gillespien säveltämä joululaulu. Kaksikko myös sanoitti alkuperäisen englanninkielisen version. Suomenkielisen version sanoituksen teki Saukki.


title: Joulupukki matkaan jo käy

text: Englanniksi kappale esitettiin ensimmäisen kerran radiossa marraskuussa 1934. Suomessa Saukin käännöksen levytti ensimmäisenä Vieno Kekkonen vuonna 1959, minkä jälkeen sitä on levytetty lukuisia kertoja. Saukki levytti kappaleen myös itse "Pikkuoravien" kanssa sikermässä "Pikkuoravien joulupotkuri 1" vuonna 1964.


title: Toni Rajala

text: Toni Rajala (s. 29. maaliskuuta 1991 Parkano) on suomalainen jääkiekkoilija, joka pelaa Sveitsin National Leaguen EHC Bielissä. Hän on pelipaikaltaan vasen laitahyökkääjä.


title: Toni Rajala

text: Ruotsalaisen Elite Prospects -sivuston mukaan Rajalan vahvuuksia ovat luistelunopeus, kiekolliset taidot ja rannelaukaus. Sivusto kuitenkin listaa hänen heikkouksikseen pienen koon, voiman puutteen sekä kiekottoman pelaamisen. Hän kuului ikäluokassaan Suomen lupaavimpiin pelaajiin, mutta Rajala ei ole kuitenkaan vastoin yleisiä odotuksia edennyt urallaan mm. NHL:ään asti.


title: Toni Rajala

text: Rajala aloitti jääkiekkoilun Parkanon Kiekko -83:ssa, josta hän siirtyi noin 10-vuotiaana Tampereen Ilvekseen. Kaudella 2005–2006 Rajala voitti koko C-nuorten runkosarjan SM-sarjan piste- ja maalipörssin tehoilla 26+20=46. Hän oli Ilveksen paras maalintekijä myös alkukarsinnoissa sekä joukkueen paras pistemies syöttäjä kevään 2006 pudotuspeleissä.


title: Toni Rajala

text: Huhtikuussa 2008 Rajala solmi Ilveksen kanssa kaksivuotisen SM-liigasopimuksen. Hän pelasi ensimmäisen SM-liigaottelunsa 25. marraskuuta 2008 vieraissa Rauman Lukkoa vastaan. Kauden aikana hän teki 21 ottelussa kaksi maalia ja antoi kolme maaliin johtanutta syöttöä. Rajala teki samaa joukkuetta vastaan myös liigauransa avausmaalin, joka syntyi 31. tammikuuta 2009 Joonas Lehtivuoren pitkästä syötöstä, josta Rajala karkasi läpiajoon. Yhteensä hän pelasi kauden aikana 21 runkosarja- ja kolme playoff-ottelua tehoin 2+3=5. Rajala pelasi kauden aikana myös neljä Mestis-ottelua alle 20-vuotiaiden maajoukkueessa. Suurimman osan kaudestaan hän pelasi kuitenkin vielä Ilveksen A-nuorissa, joiden toiseksi paras pistemies Rajala oli Pasi Tuomisen jälkeen tehoilla 14+17=31.


title: Toni Rajala

text: Edmonton Oilers varasi Rajalan neljännellä kierroksella 101. pelaajana . hänet varasi myös KHL-joukkue Lokomotiv Jaroslavl 87. pelaajana sekä WHL-joukkue Brandon Wheat Kings 14. pelaajana . Rajala teki jo saman kesän heinäkuussa kolmivuotisen tulokassopimuksen Edmonton Oilersin kanssa, mutta siirtyi kaudeksi 2009–2010 Brandon Wheat Kingsiin. Hän oli tehoilla 26+37=63 WHL:n tehokkain eurooppalaispelaaja. Wheat Kings isännöi kauden päätteeksi CHL:n Memorial Cup -lopputurnausta, jossa Rajala oli tehoilla 2+5=7 joukkueen paras pistemies. Hän jakoi myös joukkueen sisäisen syöttöpörssin voiton Brayden Schennin kanssa ja palkittiin Memorial Cupin urheiluhenkisimpänä pelaajana George Parsons Trophylla.


title: Toni Rajala

text: Kaudeksi 2010–2011 Edmonton Oilers lainasi Rajalan Ilvekseen. Hän palasi Suomeen käydäkseen mm. armeijan. Hänen syyskauttaan lyhensi kuitenkin olkapäävammat, jotka pitivät Rajalan muutaman viikon sivussa. Toivuttuaan hän kävi yhden ottelun mittaisella lainalla Mestis-joukkue Lempäälän Kisassa. Rajala pelasi Mestistä kauden aikana myös kahden ottelun verran alle 20-vuotiaiden maajoukkueessa. SM-liigassa hän pelasi 44 runkosarjaottelua tehoin 9+13=22. Rajala oli neljällä osumallaan Ilveksen paras maalintekijä kevään 2011 pudotuspeleissä.


title: Toni Rajala

text: Kohtalaisen hyvästä WHL:ssä vietetystä kaudesta, etenkin Memorial Cup -lopputurnauksesta huolimatta Ilveksen päävalmentaja Juha Pajuojan mukaan Rajala otti urallaan taka-askelia pelattuaan kauden 2009–2010 Kanadan junioriliigassa. Pajuoja kertoi syyskuussa 2010:


title: Toni Rajala

text: Rajala lainattiin Ilvekseen myös kaudeksi 2011–2012, kun hän putosi Edmonton Oilersin harjoitusleirin 57 pelaajan ringistä. Rajala kuului heikkoa kautta pelanneen Ilveksen harvoihin valopilkkuihin ja rikkoi jo SM-liigan yhden kauden piste-ennätyksensä tekemällä runkosarjassa tehot 16+13=29. Hän oli Ilveksen paras maalintekijä ja toiseksi paras pistemies Jesse Niinimäen jälkeen. Rajala jakoi kevään 2012 liigakarsinnoissa neljällä syötöllään joukkueen sisäisen syöttöpörssin voiton Kai Kantolan kanssa.


title: Toni Rajala

text: Kaudeksi 2012–2013 Rajala siirtyi Edmonton Oilersin organisaatioon. Hän kuitenkin putosi kauden alla myös tämän AHL:ssä pelaavasta farmijoukkue Oklahoma City Baronsista ECHL-joukkue Stockton Thunderiin, osaksi NHL:n työsulun takia tulleiden vahvistusten takia. Rajala sai työsulun aikana näyttöpaikkoja Baronsista lähinnä vain alempien ketjujen rooleista. Hän teki Thunderissa 29 runkosarjaottelussa hienot tehot 10+28=38 ja valittiin marraskuussa ECHL:n viikon pelaajaksi. Rajala pelasi kauden aikana myös liigan tähdistöottelussa. Työsulun päätyttyä hän nousi Baronsin miehistöön, jonka avainpelaajiin Rajala nousi alempien ketjujen rooleista ja teki lopulta noin piste per peli -tahdilla 46 runkosarjaottelussa tehot 17+28=45, jolla hän oli joukkueen neljänneksi paras pistemies. Kevään 2013 pudotuspeleissä Rajala teki 17 ottelussa 16 tehopistettä.


title: Toni Rajala

text: Elokuussa 2013 Edmonton Oilers asetti Rajalan siirtolistalle. Lopulta mikään NHL-joukkue tehnyt hänen kanssaan sopimusta. Rajala oli ilman sopimusta lokakuuhun saakka, kunnes hän siirtyi Ruotsin SHL:ssä pelaavaan HV71:een. Rajala oli kaudella 2013–2014 tehoilla 13+17=30 joukkueen toiseksi paras pistemies William Karlssonin jälkeen. Kaudella 2014–2015 Rajala jatkoi uraansa kolmivuotisella sopimuksella KHL-joukkue Jugra Hanty-Mansijskin paidassa. Hän esitti siellä varsin hyviä otteita, mutta Rajalan sopimus purettiin kuitenkin jo kesken ensimmäisen sopimuskauden marraskuussa 2014, kun hän teki Jugran ulkomaalaiskiintiössä tilaa uudelle maalivahdille Barry Brustille. Reilu viikkoa myöhemmin Rajala siirtyi loppukauden kattaneella sopimuksella SHL-joukkue Färjestad BK:hon. Hän oli joukkueen kolmanneksi paras pistemies tehoilla 14+13=27.


title: Toni Rajala

text: Kaudeksi 2015–2016 Rajala siirtyi vuoden mittaisella sopimuksella Luleå HF:ään. Hän oli joukkueen toiseksi paras pistemies Lucas Wallmarkin kanssa tehoilla 17+15=32 edellään Luulajan sisäisessä pistepörssissä vain Jacob Micflikier. Mestarien liigassa Rajala jakoi joukkueen sisäisen syöttöpörssin voiton Johan Harjun ja Ilari Melartin kanssa viidellä syöttöpisteellään sekä sisäisen tehotilaston voiton Melartin ja Victor Ekarvin kanssa lukemalla +3. Kaudeksi 2016–2017 hän siirtyi vuoden mittaisella sopimuksella Sveitsin National League A:n EHC Bieliin. Rajala voitti joukkueen sisäisen maalipörssin 16 osumallaan. Pudotuspeleissä hän oli Bielin paras pistemies ja syöttäjä tehoilla 2+3=5. Marraskuussa 2016 Rajala teki joukkueen kanssa kaksivuotisen jatkosopimuksen. Kaudella 2017–2018 hän oli Bielin paras maalintekijä ja toiseksi paras pistemies Marc-Antoine Pouliot'n jälkeen tehoilla 16+19=35. Pudotuspeleissä Rajala oli tehoilla 9+5=14 joukkueen paras pistemies ja maalintekijä. Marraskuussa 2018 hän teki Bielin kanssa kolmivuotisen jatkosopimuksen.


title: Toni Rajala

text: Rajala pelasi alle 20-vuotiaiden MM-kilpailuissa vuosina 2009, 2010 ja 2011, joista ensimmäisessä turnauksessa hänet valittiin Suomen yhdeksi kolmesta parhaasta palaajasta. Rajala palkittiin myös turnauksen Ruotsia vastaan pelatun avasuottelun päätteeksi joukkueensa ottelun parhaana pelaajana.


title: Toni Rajala

text: Rajala pelasi myös alle 18-vuotiaiden MM-kilpailuissa vuosina 2008 ja 2009 voittaen jälkimmäisestä turnauksesta pronssia. Hän oli vuoden 2008 turnauksessa tehoilla 3+2=5 Suomen paras maalintekijä ja jakoi joukkueen sisäisen pistepörssin voiton Joonas Raskin kanssa. Rajala valittiin alukulohkossa Valko-Venäjää vastaan pelatun ottelun päätteeksi Suomen ottelun parhaaksi pelaajaksi.


title: Toni Rajala

text: Rajala voitti koko alle 18-vuotiaiden vuoden 2009 turnauksen piste- ja maalipörssin tehoilla 10+9=19. Samalla hän rikkoi Venäjän Aleksandr Ovetškinin vuoden 2002 turnauksessa tekemän piste-ennätyksen (14+4=18). Suomen varakapteenina toiminut Rajala voitti myös lukemalla +10 turnauksen tehotilaston, valittiin parhaaksi hyökkääjäksi, tähdistökentälliseen ja Suomen yhdeksi kolmesta parhaasta pelaajasta. Hänet valittiin sekä Venäjää että Norjaa vastaan pelatun alkulohkon ottelun päätteksi joukkueensa ottelun parhaaksi pelaajaksi. Rajala pelasi kisoissa samassa ketjussa Mikael Granlundin ja Teemu Pulkkisen kanssa. Kolmikko teki lähes kaikki Suomen pisteistä. Kauden 2008–2009 jälkeen Rajalalle myönnettiin Kalen kannu -palkinto. Sittemmin hänen piste-ennätyksensä rikkoi kuitenkin Venäjän Nikita Kutšerov vuoden 2011 turnauksessa tehoilla 11+10=21. Rajala pelasi myös Ivan Hlinkan muistoturnauksessa vuosina 2007 ja 2008 voittaen ensimmäisessä turnauksessa hopeaa.


title: Toni Rajala

text: Suomen A-maajoukkueessa Rajala on pelannut 16 ottelua tehopistein 3+3=6. Hänet valittiin Suomen ensimmäiseen MM-leiriryhmään keväällä 2011, jolloin vain 19-vuotias Rajala pelasi kaksi harjoitusottelua Slovakiaa vastaan. Hän teki A-maajoukkuedebyyttinsä 1. huhtikuuta 2011 Lahdessa ja toisessa ottelussaan 2. huhtikuuta 2011 Rajala sai syöttöpisteen Leo Komarovin tekemään 3–2-voittomaaliin Kouvolassa. Hän putosi kuitenkin Slovakia-otteluiden jälkeen leiriryhmästä. Ensimmäisen A-maajoukkuemaalinsa Rajala teki Sweden Hockey Gamesin Helsingin Hartwall Arenalla pelatussa avausottelussa 26. huhtikuuta 2018 Venäjää vastaan.


title: Toni Rajala

text: Rajala valittiin kaudella 2005–2006 Pohjola-leirin parhaaksi pelaajaksi ja tähdistökentälliseen. Hän oli kaudella 2006–2007 sekä 17-vuotiaiden että 16-vuotiaiden maajoukkueen paras pistemies. Rajala pelasi myös World U-17 Hockey Challengessa vuonna 2008, jolloin hän oli tehoilla 6+5=11 Suomen paras pistemies ja maalintekijä. Hän jakoi koko turnauksen maalipörssin voiton Canada Westernin Brayden Schennin ja Jimmy Bubnickin sekä Yhdysvaltain Jeremy Morinin kanssa.


title: Toni Rajala

text: Yhteensä Rajala on pelannut 35 nuorten ja 66 poikien maaottelua. Hän on kaikkien aikojen eniten alle 18-vuotiaiden maaotteluita pelannut pelaaja 39 ottelullaan.


title: Elfriede Scholz

text: Elfriede Maria Scholz (o.s. Remark, ) oli saksalainen ompelijatar ja kirjailija Erich Maria Remarquen sisar.


title: Elfriede Scholz

text: Sukulaisuus kirjailijaveljeen, joka kansallissosialistisessa Saksassa oli leimattu maanpetokselliseksi pasifistiksi, oli taakka Scholzille. Hänet ilmiantoivat Gestapolle hänen vuokranantajansa ja asiakkaansa, joita hän piti aiemmin ystävinään. Hänet tuomittiin kuolemaan kansantuomioistuimessa ja teloitettiin 1943. Scholzin kohtalolla oli vaikutus Erich Maria Remarqueen, joka arvosteli natsihallintoa ja myös saksalaisia natsien lupauksiin uskomisesta sodanjälkeisessä tuotannossaan.


title: Elfriede Scholz

text: Elfriede Remark syntyi köyhään roomalaiskatoliseen työläisperheeseen Osnabrückissa 1903. Hänen isänsä Peter Franz Remark oli ammatiltaan kirjansitoja, ja äiti Anna Maria Remark (o.s. Stallknecht) oli kotirouva. Veli Erich Paul, joka otti myöhemmin taiteilijanimen Erich Maria Remarque, oli viisivuotias Elfrieden syntyessä. Elfriede sairasti lapsesta lähtien osteomalasiaa, eli luunpehmennystautia. Äitinsä kuoltua 14-vuotias Elfriede työskenteli kotipalvelijattarena Reininmaassa. Vuonna 1919 hän palasi Osnabrückiin, jossa opetteli ompelijan ammatin.


title: Elfriede Scholz

text: Elfriede Remark muutti Dresdeniin 1929 ja meni naimisiin kauppias Paul Wilken kanssa 1933. Avioliitto päättyi kuitenkin eroon kahden vuoden kulttua. Vuosien 1938–1939 aikoihin Elfriede tapasi muusikko Heinz Scholzin. Heinz värvättiin asepalvelukseen Saksan sotalaivastoon joulukuussa 1940. Pari avioitui Heinzin lyhyen loman aikana toukokuussa 1941, ja Elfriede otti miehensä sukunimen. Avioliitto jäi lyhyeksi, sillä Heinz epäili Elfrieden pettävän häntä ja vaati eroa vain muutaman kuukauden kuluttua. Elfriede matkusti Helgolandiin, jonne Heinz oli sijoitettu. Pariskunta neuvotteli erosta, ja Heinzin mukaan Elfriede suostui eroon, mutta veti päätöksensä hieman myöhemmin takaisin. Ero toteutui keväällä 1943, kun Heinz haki oma-aloitteisesti eroa. Elfriede keskittyi kotihuoneistossaan Dresdenissä sijaitsevan ompelupalvelimoyrityksensä ylläpitämiseen. Hän markkinoi yritystään erityisesti varakkaaseen ylhäisöön kuuluville kotirouville.


title: Elfriede Scholz

text: Syksyllä 1943 Elfriede Scholzista tehtiin Gestapolle ilmianto, jossa häntä syytettiin Adolf Hitlerin, kansallissosialistisen hallinnon ja sodan vastaisista puheista. Ilmiannon tekivät hänen vuokraemäntänsä rouva Toni Wentzel ja nuori asiakas rouva Ingeborg Rietzel, jota Scholz piti asiakassuhteen lisäksi ystävänään ja jonka luona hän oli usein vieraillut. Hänet pidätettiin ja vietiin Berliinin Barnimstrassella olevaan naisvankilaan. Scholzin oikeudenkäynti käytiin natsi-Saksan kansantuomioistuimessa lokakuussa. Lautamiehinä toimi SS-miehistä ja poliiseista koostunut ryhmä. Oikeusistuimen puheenjohtaja Roland Freisler sanoi Elfriedelle: ”Ikävä kyllä veljenne pääsi käsistämme, mutta te ette pääse käsistämme.”


title: Elfriede Scholz

text: Lausahduksellaan Freisler viittasi Scholzin kirjailijaveljeen, joka oli muuttanut maasta jo vuonna 1931, kaksi vuotta ennen kuin kansallissosialistinen puolue nousi Saksassa valtaan. Yhtenä ensimmäisistä teoistaan natsit määräsivät toisinajattelijoiden kirjoittamat kirjat poltettaviksi. Polttolistan kärjessä oli Erich Maria Remarquen kirjoittama ensimmäisen maailmansodan järjettömyyttä kuvaava bestseller "Länsirintamalta ei mitään uutta" (1929). Vaikka Remarque ei asunut Saksassa, natsit pitivät häntä häpeällisenä muistona ja jatkoivat hänen vainoamistaan kaikin mahdollisin keinoin, kuten kieltämällä julkaisemasta häntä koskevia uutisia ja riistämällä häneltä Saksan kansalaisuuden.


title: Elfriede Scholz

text: Ingeborg Rietzelin todistajanlausuntoon viittaavan syytekirjelmän mukaan Scholz oli arvostellut Hitleriä seuraavasti: ”Mitä onnea hän [Hitler] on tuonut meille? Kaikki ne, jotka menevät rintamalle ovat pelkkää teuraskarjaa, joka jää hänen omalletunnolleen. Jos vain voisin, ampuisin itse kuulan hänen kalloonsa. Ottaisin vastuun teosta iloiten. Ainakin saksalaiset pääsisivät eroon tästä miehestä. Uhraisin itseni mielelläni.” ja ”Aikooko tämä idiootti tuhota kaikki Saksan kaupungit, ennen kuin hän tekee rauhan?” Lisäksi Scholz oli puhunut vihollisista positiiviseen sävyyn: ”Olen matkustellut maailmalla ja tavannut monia ihmisiä. Kun vihollisemme saapuvat, tänne se ei tule olemaan niin kauheaa. He ovat paljon parempia, kuin meidän annetaan ymmärtää, ja se, että koko maailma vihaa Saksaa, on sen oma vika.” Ajankohtaan nähden nämä mielipiteet olivat melko tyypillisiä. Kyllästyminen sotaan ja natsihallintoon levisi Saksassa etenkin sen jälkeen, kun Stalingradin taistelu oli päättynyt tappioon ja kun länsiliittoutuneiden pommikoneet alkoivat pommittamaan kaupunkeja. Arvostelua vaientaakseen Roland Freislerin kansantuomioistuin suhtautui entistä ankarammin kaikkeen kritiikkiin ja defaitismista annettujen kuolemantuomioiden määrä kasvoi koko ajan sodan loppua kohti.


title: Elfriede Scholz

text: Lyhyessä oikeudenkäynnissä todelliselle puolustukselle ei jätetty juuri sijaa, vaikka pöytäkirjojen mukaan hän esitti olevansa syytön. Häntä puolusti naisasianajaja, joka pyrki pelastamaan asiakkaansa vetoamalla oikeusistuimen armeliaisuuteen. Puolustuksen mukaan Scholzin sairaus oli tehnyt hänestä luonteeltaan pessimistisen, ja hän oli lausunut arvostelevat kommenttinsa vasta, kun hänen sisarensa Ernan koti oli tuhoutunut Osnabrückin pommituksissa ja hänen entisen miehensä koti oli palanut Hampurin pommituksissa. Asianajaja mainitsi kirjailijaveljellä olleen negatiivisen vaikutuksen häneen lapsuudessaan, mutta lisäsi veljen vaikutusvallan heikentyneen, sillä Scholz ei ollut tavannut tätä 13 vuoteen.


title: Elfriede Scholz

text: Armonanomus hylättiin, ja tunnin kestäneen istunnon jälkeen Elfriede Scholz tuomittiin kuolemaan mestaamalla. Tuomioon riittivät vain Toni Wentzelin ja Ingeborg Rietzelin todistajanlausunnot, vaikka kukaan Scholzin noin sadasta asiakkaasta ja tuttavasta Dresdenissä ei liittynyt tukemaan ilmiantoja. Elfriede Scholz julistettiin ikuisesti kunniattomaksi, koska hän oli lausunut epäilyksiä sotamenestyksestä, pilkannut Führeriä ja esittänyt tappiomielialaa huokuvia lausahduksia Wehrmachtin kapteenin rouvan Rietzelin kuullen. Kuolemantuomio kirjattiin täydennettävään lomakkeeseen, jota sovellettiin useissa vastaavanlaisissa tapauksissa.


title: Elfriede Scholz

text: Scholzin puolustusasianajaja lähetti heti anomuksen tuomion muuttamiseksi, mutta se kumottiin. Scholz vietiin Plötzenseen vankilaan odottamaan tuomion täytäntöönpanoa, jonka piti tapahtua 25. marraskuuta 1943. Scholzin pää ajeltiin aamulla kaljuksi, ja hän sai tavata vankilan papin viimeisen kerran. Hän odotti tuntikaupalla, kunnes viimein iltapäivällä tuli uutinen, että teloitukseen täytäntöönpanoa varten vaaditut asiakirjat olivat tuhoutuneet liittoutuneiden pommituksessa. Asiakirjat oli laadittava uudestaan, joten hänen teloitustaan lykättiin.


title: Elfriede Scholz

text: Puolustusasianajaja vieraili Scholzin luona 6. joulukuuta 1943 ja lähetti uuden anomuksen tuomion muuttamiseksi heti seuraavana päivänä. Anomusta täydensi Scholzin asiakkaan kreivitär Monika Finckenstemin lausunto, jonka mukaan kreivitär ei ollut kuullut Scholzin koskaan lausuneen poikkipuolista sanaa kaikkina niinä vuosina, jolloin hän oli tuntenut Scholzin. Kreivitär Finckenstemin mukaan molemmat ilmiantajat olivat lisäksi ”erittäin epäluotettavia henkilöitä”. 13. joulukuuta Scholzille ilmoitettiin uusi teloituspäivämäärä, saman kuukauden 16. päivä. Yllättäen 15. joulukuuta oikeusministeriö puolsi muutosanomusta ja lähetti kuolemantuomiosta armahtavan päätöksensä matkalle Plötzenseehen. Tieto ei kuitenkaan ehtinyt vankilaan ajoissa, ja seuraavana aamuna Elfriede Scholz mestattiin. Kun päätös saapui, virkamies merkitsi siihen lyhyesti: ”Ehditty suorittaa!”